open-index/open-wikipedia-markdown huggingface dataset:
滕胤

**滕胤**字**承嗣**，後漢北海劇人也。生卒年不詳。

伯父耽與父冑以世擾亂，渡江依孫權。

權為吳王，錄其祖父舊恩，封胤都亭侯。

胤少有節操，美容儀。弱冠尚公主。

年三十，起家為丹楊太守，徙吳郡、會稽，所在見稱。

太元元年，太祖寢疾，詣都，留為太常；與諸葛恪等俱受遺詔輔政。

少帝亮即位，加衛將軍。

恪將伐曹魏。胤諫恪曰："君以喪代之際，受伊、霍之托，入安本朝，出摧強敵，名聲振於海內，天下莫不震動，萬姓之心，冀得蒙君而息。今猥以勞役之後，興師出征，民疲力屈，遠主有備。若攻城不克，野略無獲，是喪前勞而招後責也。不如案甲息師，觀隙而動。且兵者大事，事以眾濟，眾苟不悅，君獨安之?、？"恪曰："諸雲不可者，皆不見計算，懷居苟安者也，而子復以為然，吾何望焉？夫以曹勞暗劣，而政在私門，彼之臣民，固有離心。今吾因國家之資，借戰勝之威，則何往而不克哉！"以胤為都下督，掌統留事。

## 評

*《三國志》評曰：滕胤厲修士操，遵蹈規矩，而孫峻之時猶保其貴，必危之理也。

## 據
*《三國志·吳書·諸葛滕二孫濮陽傳》
滕耽

**滕耽**者，漢北海劇人，胤伯父也。

以世擾亂，與弟滕冑渡江依劉繇。

孫權為車騎將軍，拜耽右司馬，以寬厚稱，早卒，無嗣。冑善屬文，權待以賓禮，軍國書疏，常令損益潤色之，亦不幸短命。

## 據
*《三國志·吳書·諸葛滕二孫濮陽傳》
滕冑

**滕冑**者，漢北海劇人，胤父也。

以世擾亂，與兄滕耽渡江依劉繇。

冑善屬文，孫權待以賓禮，軍國書疏，常令損益潤色之。但不幸短命。

## 據
*《三國志·吳書·諸葛滕二孫濮陽傳》
白翎島

**白翎島**（韓國語︰백령도），大韓民國仁川廣域市甕津郡之島也，位其郡之西北，口四千三百二十九。
金門縣

**金門縣**，中華民國福建省之縣治也，括金門諸島，位臺海之西。

## 政區
下轄六鄉鎮：
#金城鎮
#金湖鎮
#金沙鎮
#金寧鄉
#烈嶼鄉
#烏坵鄉（託管，原由莆田縣轄之）

## 諸島
#金門島（含金城、金湖、金沙、金寧四鄉鎮）
#烈嶼島（即烈嶼鄉，通稱小金門）
#大嶝島（中華人民共和國實轄）
#小嶝島（中華人民共和國實轄）
#角嶝島（中華人民共和國實轄）
#大膽島
#二膽島
#東碇島
#北碇島
#草嶼
#后嶼
#建功嶼
#復興嶼
#猛虎嶼
#獅嶼

## 博觀
*金門縣政府
遁甲天書

**遁甲天書**者，古奇書也。

傳後漢術士左慈於峨嵋山中學道三十年，忽聞石壁中有聲呼其名；及視則又不見，如此數日。忽有天雷震碎石壁，慈得天書三卷，名曰『遁甲天書』。

此書上卷名『天遁』，中卷名『地遁』，下卷名『人遁』。天遁能騰雲跨風，飛升太虛；地遁能穿山透石；人遁能雲游四海，藏形變身，飛劍擲刀，取人首級。

## 據
*《三國演義》
太平清領道

**太平清領道**者，古奇書也。

傳後漢術士于吉曾於漢順帝時入山採藥，忽見有書浮于水。取而觀之，名太平青領道，凡百餘卷，皆治病之方術。

## 據
*《三國演義》
馬來西亞

**馬來西亞**，簡稱**大馬**，南洋之邦也。其地歷為佛郎機、和蘭、英吉利所役。西元一九六三年，合北婆羅洲、砂拉越及星加坡，立國而號馬來西亞。未幾，星加坡絕之而自立。國都吉隆坡，戶口三千二百餘萬。今元首為蘇丹依布拉欣，國相為安華。

國統十三邦，政體法美利堅，行分權有三。其君號曰「元首」，無有常嗣，乃由諸邦王公推舉而立，五載一更，此虛君之制也。兆民多屬三種，曰馬來、曰華夏、曰天竺。

## 史
### 滿剌加
明建文二年，三佛齊王子拜里米蘇拉北走，渡淡馬錫、麻河。憩於岸，見鼠鹿逐犬，以為吉兆，遂就所蔭之樹，號其地曰滿剌加，築城建邦。永樂中，遣使入貢大明。明成祖賜誥印、彩幣、襲衣、黃蓋，封為滿剌加國王。其地扼東西洋商路之咽喉，檣帆輻輳，國以富饒。時歐羅巴亟需香料，其地盛產之，遂倍估以售。威尼斯人嘗言：「扼滿剌加，則持泰西之命脈。」由是列強皆欲染指其地。

傳八世，享國百有一十一年。正德六年，為佛郎機艦隊所破。末王馬哈茂德沙三攻佛郎機不克，憤懣而卒。遺二子，長子奔北，建邦於霹靂河，號霹靂；次子適南，建邦於柔佛河，號柔佛。

### 殖民
柔佛欲復故土，乃結盟和蘭，共圖滿剌加。明崇禎十四年，和蘭兵克之，據為己有。歷二百年，值泰西拿破崙之亂，和蘭勢蹙，乃割其地與英吉利。英人既得檳榔嶼、滿剌加及星加坡，置海峽屬地；又並霹靂、雪蘭莪、森美蘭、彭亨四邦，建馬來聯邦；吉蘭丹、登嘉樓、玻璃市、吉打、柔佛五邦則為馬來屬邦。於是馬來半島盡入英吉利之手。

西元一九四一年冬，日兵陷吉蘭丹，旋并半島全境。據之三年又八月，至西元一九四五年，日降，英人復治之。又十二年，至西元一九五七年八月三十一日，始得獨立，號馬來亞聯合邦。

## 政區
國中畫為十三邦，及直轄區有三。邦下設省、縣，縣下分鄉。
## 據
北魏

**後魏**，或稱**北魏**、**元魏**。北朝始也。鮮卑拓跋部所建，後改元氏，故稱元魏。

初，拓跋部牧馬雲中，魏甘露三年，部大人拓跋力微徙盛樂，召集諸部，為大酋長。力微卒，諸部叛。晉元康五年，力微子祿官統部，分為中、東、西，自領東部。永嘉元年祿官卒，其弟猗盧總領三部，有騎四十餘萬。永嘉禍亂，中原紛擾，晉并州刺史劉琨表請封猗盧為代公，後進封代王。數傳至什翼犍，什翼犍嘗為質子，居趙襄國，多涉漢化。既即位，乃訂律令，置百官，趙建武四年改元建國。三年，營雲中盛樂宮，以為都。卅九年秦擊代，王兵敗亡走，被殺。

淝水之戰秦既敗，中原後亂，太安元年什翼犍孫珪後稱代王，次帝稱帝，改國號**魏**，改元登國。傳數代，至太武帝太延五年平定中原，下開北朝。

初都平城。太和十八年，孝文帝厲行漢化，乃遷都洛陽，移風易俗。然胡人久習北風，多有不服，終成六鎮之亂，魏乃衰弱。至永熙三年分為東西魏，後東魏為高洋篡、西魏為宇文覺篡。

## 魏世系

代國諸王，太祖均追尊為皇帝
* 魏始祖神元皇帝力微
* 魏文皇帝沙漠汗 未為部大人
* 魏章皇帝悉鹿
* 魏平皇帝綽
* 魏思皇帝弗
* 魏昭皇帝祿官
* 魏桓皇帝猗㐌
* 魏穆皇帝猗盧
* 魏文平皇帝普根
* 魏哀皇帝 遺腹子，夭折，缺名
* 魏太祖平文皇帝鬱律
* 魏惠皇帝賀傉
* 魏煬皇帝紇那
* 魏烈皇帝翳槐
* 魏高祖昭成皇帝什翼犍 代中斷
* 魏獻明皇帝寔 太祖父也，追尊
## 實踐祚者
* 魏太祖道武皇帝珪 代復國，稱帝，改國號魏
* 魏太宗明元皇帝嗣
* 魏世祖太武皇帝燾
* 魏南安隱王余
* 魏恭宗景穆皇帝晃 高宗父也，追尊
* 魏高宗文成皇帝濬
* 魏顯祖獻文皇帝弘
* 魏高祖孝文皇帝宏 改元氏
* 魏世宗宣武皇帝恪
* 魏肅宗孝明皇帝詡
* 魏少主釗
* 魏肅祖文穆皇帝勰 敬宗父也，追尊
* 魏孝宣皇帝劭 敬宗追尊
* 魏敬宗孝莊皇帝子攸
* 魏顯文皇帝顥
* 魏東海王曄
* 魏汝南文宣王悅
* 魏節閔皇帝恭 魏書作前廢帝
* 魏安定王朗 魏書作後廢帝
* 魏武穆皇帝懷 孝武帝追尊
* 魏孝武皇帝脩 魏書作出帝，魏分東西

東魏
* 魏孝靜皇帝善見
為高洋所篡，魏亡

西魏
* 魏文皇帝寶炬
* 魏廢帝欽
* 魏恭皇帝廓
禪讓宇文覺，魏亡

分類:北朝書
三國志

《**三國志**》六十五卷，晉陳壽撰。起漢中平元年黃巾之亂，訖晉太康元年平吳，凡九十六年事。其篇帙中分《魏書》三十卷、《蜀書》十五卷、《吳書》二十卷。後世列之正史，與《史》《漢》並稱。
## 體例
是書專取紀傳，有傳紀而無表志，闕載天文、地理、典章之屬。後人多以此指瑕，故補表、補志之作代出。
壽本蜀人，仕晉為著作郎。當三國之際，魏有王沈《魏書》、魚豢《魏略》，吳有韋昭《吳書》，壽皆諟正舊史，刪訂成編；惟蜀漢「國不置史，注記無官」，乃自加搜討，網羅遺佚。以晉承魏統，故帝魏而臣吳、蜀，魏主死皆書「崩」，吳、蜀主則書「殂」或「卒」。
## 舊聞
《晉書·陳壽傳》載壽事二端，後世多疑其妄：
* 曰索米作傳。或謂壽嘗語魏人丁儀、丁廙之子曰：「可覓千斛米見與，當為尊公作佳傳。」丁不與，竟不為立傳。然清儒朱彝尊、潘眉等辨之，考魏文曹丕早族誅丁氏，既無遺胤，安有索米之事？蓋出飛語構陷也。
* 曰挾怨貶葛。或謂壽父昔為馬謖參軍，謖為諸葛亮所誅，壽父坐髡；蜀將諸葛瞻又嘗輕壽。故壽傳亮，謂其「將略非長，無應敵之才」；傳瞻，謂其「惟工書，名過其實」。時人以此少之。然觀壽表薦《諸葛亮集》，頌其才化，初未嘗掩其善也。

## 評述
晉梁州大中正、尚書郎范頵等表薦是書曰：「故治書侍御史陳壽作《三國志》，辭多勸誡，明乎得失，有益風化。雖文艷不若相如，而質直過之，願垂采錄。」
梁劉勰於《文心雕龍》亦云：「唯陳壽三志，文質辨洽，荀、張比之於遷、固，非妄譽也。」

## 據


## 進學
南齊

**齊**，南朝也，蘭陵蕭氏之蕭道成掌宋大權，繼而擅其廢立。昇明三年道成受禪代宋。嗣主不明，大權漸入同族之蕭衍。中興二年衍受禪，齊亡。

## 興廢

## 制度

## 世系
* 齊高帝道成
* 齊武帝賾
* 齊鬱陵王昭業
* 齊海陵王昭文
* 齊明帝鸞
* 齊東昏侯寶卷
* 齊和帝寶融
蕭衍篡位，齊亡
* 魏孝昌三年，高宗六子寶夤圖復齊，於長安稱齊帝，不久敗亡。
基督教

**基督教**，耶穌基督之教也。其信徒稱基督徒，以耶穌為救主，今數二十四億，世信徒至多之宗教也，與回教、佛教並列三大。基督教源自猶太教，後傳入敘利亞、黎凡特、歐洲、小亞細亞、美索不達米亞、南高加索、埃及、衣索比亞等地。初有拒敬皇帝為神、膽毀異教神殿者，固受迫害，死者甚眾而不尚反抗，立為羅馬國教乃息，始時有羅馬與歐洲數國戮力傳教。伊斯蘭教興而迫害復起，近代布爾什維克革命、中東戰亂，尤殉道眾多。然歐洲人霸天下時，亦有教士隨甲兵之後，戮力傳教之事。

## 沿革
基督者，拿撒勒人耶穌也。其人不以精生，並以天為父，藉童女瑪利亞而出。既長，舉其真道而遊行猶太，從者眾，選十二以為門徒。其說多有犯俗者，為猶太教所忌，誣之，使同列於諸盜，懸於十字架而死。其徒初流散，後以耶穌遺訓，相會以思宗師，忽覺其已復活，示其手足損傷。又四十日升天而去。門徒乃四出宣講耶穌復活升天，信者更眾，教會是立。中有羅馬公民掃羅，為神蒙其目，復明後覺真神孰是，乃西傳基督教於羅馬各地。

教會初立，以門徒講教義，道基督之平生。信者財物公有公用，不藏私。羅馬以其猶太教別支，以為無礙，獨猶太教士常指其為惡。尼祿間，基督教會大盛，始禁之，以其有患也。是時教會納人，不問出身，世為奴者，奉其神即為基督徒。既禁，羅馬捕得其徒，或以火刑，或以飼惡獸。三一三年，君士坦丁一世以其得天佑，信奉基督教，遂詔弛禁，基督教由是盛行羅馬。三二五年，以教內有異見，乃召大公會議，定立經典。三八零年，狄奧多斯一世定為羅馬國教，盡夷異教。後西羅馬雖徹亡於四八零年，基督教漸傳於歐洲之諸國與諸蠻，亦於東羅馬與東歐、亞洲各國興。

此時，教中以羅馬主教為宗，蓋門徒伯多祿所傳也。羅馬城向為羅馬京都，本無事端。而君士坦丁一世愛拜占廷，營新都曰新羅馬，自是有爭孰為長者。時日久，主教權日大，爭之越急。一零五三年，東西教會大分裂，西以羅馬主教為首，東以東羅馬皇帝為宗，互指為邪門。

中世紀間，教會多掌文書，由是知獨出於教。諸王即位，須得教宗加冕。教宗，故羅馬主教也。有成王業者，以羅馬城周圍贈教宗，以後千年教宗多仰食於此，曰教廷屬國。伊斯蘭教起於東方，以教為國，陷猶太地，使往朝聖者無可取道。教會乃示神諭，號令基督教諸國以刀兵開其道，以後二百年間凡八度，號曰十字軍，擾民甚。又使腺鼠疫隨敗軍西入歐洲，一時大疫，死者無算。

十六世紀教會敗壞益甚。為主教者本當守身自潔，而教宗竟私通蕩婦。又訛可以納錢贖罪，以營宮室。德意志人馬丁·路德心念教會，陳百條以諫，竟指為邪。乃自立信義宗，基督教復分。自此有信者自立宗派，號為基督新教。教廷覺之，復自革變，以適時世。耶穌會之流是立，附於教廷。

其時航道大盛，歐洲各國有開疆於域外者，自此基督教各派傳佈於天下。

今人以居羅馬者為天主教，居東方者為東正教，自路德氏起者為新教。別有各種支派，若科普特派、大秦景教，又以別論矣。

## 教義
基督教奉耶和華為獨一父神，以其子耶穌為基督，以其靈為聖神。三位一體，同德同能，不亡不滅。父耶和華創造萬有，象己身形，乃造男女，曰亞當，曰夏娃。二人身為人之初祖，為蛇所惑，食智慧之果，遂身蒙罪，爰及苗裔。故人生而有罪，亦必行之，若不蒙神拯，卒靈肉俱亡。子耶穌為拯世人，胎生於世，佈道三歲，釘死於十字架。彼以無罪身為祭，贖世人罪。奉其國臨於人世，自認原罪，虛中以受聖言，領浸洗禮，並以左右諸色人種為友于，愛之不息，並敏於行。各支派教義有少異者，而其大處相合無疑矣。

## 派別
基督教內派別繁多，列如下：

* 基督教
**天主教
*** 羅馬天主教會
*** 東方禮天主教
*** 舊天主教會
**東正教
***君士坦丁堡正教會
***亞歷山卓希臘正教會
***安提阿希臘正教會
***耶路撒冷希臘正教會
***希臘正教會
***俄羅斯正教會
***烏克蘭正教會
***保加利亞正教會
***塞爾維亞正教會
***羅馬尼亞正教會
***格魯吉亞正教會
***西方禮東正教
** 新教
*** 普世聖公宗
*** 信義宗
*** 歸正宗
*** 長老宗
*** 循道宗
*** 福音派
*** 靈恩派
*** 基要派
** 東方正統教會（舊東部派）
*** 亞美尼亞使徒教會
*** 科普特正教會
*** 敘利亞東方正統教會
*** 衣索比亞泰華悉多正教會
*** 厄利垂亞泰華悉多正教會
*** 瑪蘭卡拉印度正教會
** 東方教會（亦名「波斯教會」、「美索不達米亞教會」，誤作「聶思托里派教會」）
***景教
***東方亞述教會
***東方古教會

## 影響
基督教出自猶太教，而以愛天下人為宗，使人有所師法，而臻善道。而其教中人，有自傲者，往往以兵令異民信其教，又禁毀各種古史神話，名殿妙文，若古希臘、斯堪地那維亞、馬雅等處，古事古物，多有失焉。而其教中相爭，莫不烽火連天。故基督教雖為善教，亦有賊殘人事者也。而其美者，歐洲禮樂詩賦，莫不自於此。蓋士以歌謳頌神恩，積累日久，自成一系也。
銅雀臺

**銅雀臺**者，古建築也。

據《三國志》，曹操於建安十五年冬作銅雀臺。操並發十二月己亥令。

據《三國演義》，曹操於後漢建安十二年征北方還。當晚，操於冀州城東角樓上與荀攸憑欄仰觀天文。忽見一道金光從地而起。攸曰：「此必有寶於地下。」操下樓令人隨光掘之。從人於金光處，掘出一銅雀。操問攸曰：「此何兆也？」攸曰：「昔舜母夢玉雀入懷而生舜。今得銅雀，亦吉祥之兆也。」操大喜，遂命作高臺以慶之。乃即日破土斷木，燒瓦磨磚，築銅雀臺於漳河之上。約計一年而工畢。

操少子曹植進曰：「若建層臺，必立三座：中間高者，名為銅雀；左邊一座，名為玉龍；右邊一座，名為金鳳。更作兩條飛橋，橫空而上，乃為壯觀。」操曰：「吾兒所言甚善。他日臺成，足可娛吾老矣！」

於是留曹植與曹丕在鄴郡造臺。植更作銅雀臺賦。

建安十五年春，造銅雀臺成。操乃大會文武於鄴郡，設宴慶賀。其臺正臨漳河。中央乃銅雀臺，左邊一座玉龍臺，右邊一座金鳳臺，各高十丈。上橫二橋相通，千門萬戶，金碧交輝。

## 評

《三國演義》更載詩一首，單指那銅雀：

星文方向南中指， 

金寶旋從北地生。
庫魯夫

**庫魯夫**（波蘭文：Kurów），位波蘭盧布林省馬佐夫舍省之界，庫魯夫卡河之畔。產毛皮，有革工廠。至二〇〇六年，民二七八二口。

初，從歸正宗，多有波蘭弟兄會之徒居焉。一六六〇年，其民多改宗亞流派，始是同於波蘭。一七九五年，波蘭既分，庫魯夫改屬奧地利帝國。第一次世界大戰終，奧敗，庫魯夫復歸波蘭。

一九三九年，第二次世界大戰始，德師寇犯，九月九日為德空師轟炸，醫院中彈，受害者眾。波蘭既亡，德人立二集中營於庫魯夫，又建一貧民區。被拘者多亡入周圍林中抗德。
孫峻

**吳富春侯孫峻**字**子遠**，東吳吳郡富春人，吳宗室恭之子也。

峻少便弓馬，精果膽決，徙武衛都尉、侍中。

帝臨薨，受遺輔政，領武衛將軍、都鄉侯。

後峻以諸葛恪權重，將其誅之，遷丞相大將軍，督中外諸軍事、假節，進富春侯。滕胤以恪岳父辭位，峻進胤高密侯。

峻素無重名，驕矜險害，多所刑殺，百姓囂然。又奸亂宮人，與公主私通。

五鳳元年，吳侯孫英謀殺峻，事敗死。

二年，曹魏毋丘儉、文欽叛。峻帥驃騎將軍呂據、左將軍留贊襲壽春以助儉等。是歲，蜀漢使來聘，將軍孫儀、孫邵、孫恂等欲因會殺峻。事敗，儀等自殺，死者數十。峻欲攻廣陵，人皆畏之，唯滕胤諫止，不從。

三年，峻征魏，使呂據、車騎劉纂、鎮南朱異、前將軍唐咨自江都入淮，以圖青州、徐州。峻夢為諸葛恪所擊，恐懼發病死，時年三十八，以後事付孫綝。

## 評

*《三國志》評曰：峻兇豎盈溢，固無足論者。

## 據
*《三國志·吳書·諸葛滕二孫濮陽傳》
周敦頤

**周元公敦頤**，字**茂叔**，自號**濂溪先生**，初名**惇實**，後避宋英宗諱，易名**惇頤**。卒後百年，避光宗諱，易名**敦頤**，宋道州營道人。

為分寧主簿。有獄久不決，惇頤至，一訊立辨。部使者薦之，調南安軍司理參軍。移郴之桂陽令。徙知南昌。熙寧初，知郴州。用趙抃及呂公著薦，為廣東轉運判官，提點刑獄，以洗冤澤物為己任。行部不憚勞苦，雖瘴癘險遠，亦緩視徐按。以疾求知南康軍。因家廬山蓮花峰下。取營道所居濂溪以名之。抃再鎮蜀，將奏用之，未及而卒。嘉定十三年，賜諡曰元公。二子壽、燾，燾官至寶文閣待制。
## 據
*《宋史·周敦頤傳》

分類:宋列傳
孫綝

**吳永寧侯孫綝**字**子通**，吳吳郡富春人，靜曾孫也。

綝始為偏將軍。待堂兄孫峻死，為侍中、武衛將軍，領中外諸軍事，總攬朝政。呂據聞之大恐，與諸督將連名，共表薦滕胤為丞相，欲同胤廢綝。綝聞之，遣孫慮、文欽、劉纂、唐咨等合眾擊據。胤召典軍楊崇、將軍孫咨，告以綝為亂。綝表胤反，使劉丞率兵急攻胤。其兵遂殺胤及將士數十人，夷胤三族。

綝遷大將軍，假節，封永寧侯，傲慢無禮。孫慮怒，與將軍王惇謀殺綝。綝殺惇，慮服藥死。

曹魏大將軍諸葛誕舉壽春叛魏，保城請降。吳遣文欽、唐咨、全端、全懌等三萬人救之。魏軍二十餘萬圍誕。朱異帥三萬人屯安豐。魏兗州刺史州泰據異於陽淵，異大敗。綝復遣異率丁奉、黎斐等五萬人攻魏。異復為魏監軍石苞、州泰及胡烈所破，敗歸，損失資糧無數。綝授兵三萬使異死戰，異不從，綝斬之。綝不能救誕，自戮名將，莫不怨之。

綝以孫亮親政，甚懼，還建業，稱疾不朝。乃築室於朱雀橋南，使弟孫據、孫恩、孫干、孫闓分屯諸營。亮嫌綝，乃令朱熊、朱損誅綝。綝乃令丁奉殺熊、損。亮遂與公主魯班、太常全尚、將軍劉承議誅綝。亮妃以其謀告綝。綝率眾夜襲全尚，遣弟恩殺劉承，遂圍宮。使光祿勳盂宗廢亮，諸人皆驚。綝遣中書郎李祟奪玉璽。尚書桓彝不從，即殺之。典軍施正勸綝立琅邪王孫休，綝從之。遣宗正楷奉書於休。

綝侮慢民神，燒伍子胥廟，又壞浮屠祠，斬道人。休既即位，綝上疏休，假表忠心。
休慰之，下詔加綝為丞相。綝一門五侯，皆典禁兵，權傾人主，吳國朝臣未嘗有也。

綝奉酒與休，休不受，綝遂口出怨言。左將軍張布將其告休，休惡之，但恐其有變，便將告綝反者付綝。

大夫魏邈、施朔等告休綝久後必反。休密問張布，布遂與丁奉設宴謀殺綝。

宴中，綝見其府起火，慾離席，奉、布左右縛之。綝叩首曰：「願徙交州。」休曰：「卿何以不徙滕胤、呂據？」遂斬之，夷三族。綝死時年二十八。

休又下詔曰：「諸葛恪、滕胤、呂據蓋以無罪為峻、綝兄弟所見殘害，可為痛心，促皆改葬，各為祭奠。其罹恪等事見遠徙者，一切召還。」

## 評

* 《三國志》評曰：「綝兇豎盈溢，固無足論者。」

## 據
* 《三國志·吳書·諸葛滕二孫濮陽傳》
孫綽

**孫綽**者，漢吳郡富春人，靜孫，吳丞相綝父也。

父皓死後，為安民都尉。

## 據
*《三國志·吳書·諸葛滕二孫濮陽傳》
濮陽興

**吳外黃侯濮陽興**字**子元**，漢陳留人也。漢末，少有士名，與父逸避亂江東，官至長沙太守。

孫權除上虞令，稍遷至尚書左曹。以五官中郎將使季漢。還，為會稽太守。時琅邪王休居會稽，興深與相結。及休即位，是為景帝，征興為太常、衛將軍、平軍國事，封**外黃侯**。

永安三年，都尉嚴密建丹楊湖田，作浦裏塘。帝詔百官會議，命興帥諸兵民作塘。其費不可勝數，士卒死亡，百姓大怨之。後遷丞相，與休寵臣左將軍張布共相表裏，邦內失望。

七年七月，帝薨。左典軍萬彧素與烏程侯皓善，乃勸興、布。於是興、布廢休適子而迎立皓。皓既踐阼，加興侍中，領青州牧。後，興、布追悔前事。十一年入朝，皓收興、布，徙廣州，道追殺之，夷三族。

## 評

*《三國志》評曰：「濮陽興身居宰輔，慮不經國，協張布之邪，納萬彧之說，誅夷其宣矣。」

## 據

*《三國志·吳書·諸葛滕二孫濮陽傳》
奧斯曼帝國

**奧斯曼帝國**，突厥別種也。初，有烏護卡耶部人埃爾圖魯爾，隨塞爾柱入安納托尼亞，得索護特地。其子奧斯曼有英略，併別部，始建國。奧斯曼子奧爾汗，陷布爾薩以為新都，以父名為國號，始稱奧斯曼。復渡海略歐洲。奧爾汗子穆拉德，遷哈德良堡，稱素壇。一四五三年，伐滅羅馬，遷都君士坦丁堡。蘇萊曼時至於極盛，東與波斯相接，南抵紅海之門，西服北非諸族，北控匈牙利、刻赤等處，合三十一省、二百五十縣。維也納之戰後日衰，匈牙利失於奧地利，北非諸族或自立、或服於外國。第一次世界大戰敗，國人怨素檀無能，乃自立國會，廢素檀，改土耳其共和國。帝國乃亡。自奧斯曼即位至革命六百二十三年，凡三十七主。
## 興廢
### 崛起
一三四五年，烏爾汗并埃德雷米特灣及基齊庫斯間地，直通馬爾馬拉海。是年，與東羅馬盟，由是得入歐羅巴洲，大興劫掠，國力益強，諸突厥部多歸附者。

一三五四年，烏爾汗子蘇萊曼以據加里波利以為進取歐洲之基。歐洲諸國始懼。

一三六一年，下東羅馬阿德里安堡，命之曰：埃迪爾內，以為新都。

一三六九年六月，穆拉德一世大破塞爾維亞於科索沃，滅之，盡得東羅馬巴爾幹諸城，東羅馬益衰，僅存君士坦丁堡并飛地若干，互不相接，欲救不能。

一三九三年，亡保加利亞，以之為附庸。九六年，敗十字軍於尼科波利斯，大挫歐羅巴人，是役以降，十字軍不復東征矣，由是東羅馬四面楚歌，更無援兵。

惟一四〇二年，察合台汗國帖木爾議東征大明，復患西有奧斯曼，遂起兵戈於安卡拉，虜奧斯曼主巴耶賽特一世而去，以絕後患。是役，東羅馬復得苟延。自巴耶賽特東虜，奧斯曼諸王子鬩牆而鬥，凡十年有餘。

一四一三年，穆罕穆德一世繼素檀位。

一四四四年，穆罕穆德二世繼素檀位，一四五三年，起工事於君士坦丁堡對岸，拒援兵，絕要道，乃圍帝都，時東羅馬帝君士坦丁十一世求援於羅馬教宗，得兩千人，并城中兵士共止七千人，惟城牆之厚，時為天下第一，故得與一戰。 五月二十二日，月有蝕。五月二十九日早間，以兵士三波擊君士坦丁堡城墻，及第三波土耳其新軍，破科克波塔門，羅馬帝自引軍入陣，戰死。君士坦丁堡陷落。

自此，奥斯曼勢如破竹，旋於一四五五年并塞爾維亞，一四六〇年并摩里亞，一四六一年，故東羅馬科穆寧皇統之旁系，特拉布宗帝國為奧斯曼所滅，斯三國者，蓋羅馬之殘存也，東羅馬正教諸邦由是遂無復有城邑可據，亡。
### 鼎盛
一四八一年，巴濟耶德二世繼素檀位，帝方加冠冕而亂起，突厥諸部大人擁帝之兄切姆為素檀於安納托利亞，而帝則倚新軍之勢，得君士坦丁堡并色雷斯（蓋今土耳其所轄歐洲也），兩軍相戰，互有得失，尋和議，仍以巴濟耶德為素檀，帝素忌突厥諸大人之不從，今既得勢，乃盡削之，切姆懼，乃走奔馬木留克，旋復走羅馬。帝國乃歸一。帝雖不好征伐，迫於諸臣西征之欲，至一四八三年，卒平巴爾幹貝爾格萊德外諸城（時巴爾幹諸邦多反復，且不能常制）。
### 新軍之患
帝國肇始之初，征服者取斯拉夫諸部男子勇健者，改其宗教，易之他服，配戴則干將莫邪，列陣則蓄銳於後，是為新軍非大圍不解不用，非戰局不明不出，故屢戰屢勝。由是驕橫，以降數帝，復詔選突厥部勇士入，世襲罔替，諸將漸以高位居上，不恃君，遂難以節制，以致屢廢君王，亂朝綱，馬哈茂德二世以國家遲滯，方略不展，嘗惡之，及改革，盡廢新軍。
### 後宮院政
紀元十六世紀，蘇萊曼一世崩，許蕾姆太后垂簾，國政皆出後宮，至十七世紀，凡一百三十年有餘，是為蘇丹女權期，又，時奧斯曼蘇丹好尚歐洲女子，後宮椒房，幾無本族，許蕾姆太后出波蘭，魯班紐太后出威尼斯，皆此類也。易卜拉欣一世暗弱，付國事於柯塞姆太后，一六五一年，太后遇弒。媳杜亨·哈提婕嗣。
### 科氏當國
柯塞姆太后薨，後宮不復干政。科普律魯·穆罕默德·帕夏復起，時年八十矣。帕夏薨，子科普律魯·法奇爾·艾哈邁德嗣。科氏勤政，國勢稍振。一六八三年五月，帝國圍維也納，爲波蘭約翰三世所敗。一六九九年，卡爾洛夫奇條約成，帝國割匈牙利，國勢復衰。
### 中衰

一七〇九年，瑞典王查理敗於帝俄，亡走奧斯曼，帝國納之。一七一一年，帝國大敗俄羅斯，俄割亞速，仍隳諸邊塞。一七一八年，巴沙洛維茲和議成，奧斯曼、奧地利休兵，匈牙利西屬。一七五七年，穆斯塔法三世立，時歐洲諸國屢犯境，國勢積弱已久。帝俄葉卡捷琳娜大帝陷克里米亞，復西擊波蘭。素檀有中興之志，興庠序，革舊制，欲謀國福。新軍乃不說。穆斯塔法崩，弟阿卜杜勒·哈米德一世嗣，帝在位行改革，復爲新軍所沮。崩，侄塞利姆三世立，改革，新軍怒，作亂國中，廢帝，擁其從弟穆斯塔法四世踐祚。一八〇八年，武弁阿萊姆達爾·穆斯塔法·帕夏軍變，廢其主穆斯塔法，弟馬哈茂德二世立。一八二一年，東羅馬故地希臘革命，復國。一八二六年，素檀廢新軍，去各省封建，立新制。一八三〇年，法蘭西陷阿爾及利亞。一八三九年，素檀頒坦志麥特詔，令易風俗、服飾、軍政、民政，從歐羅巴諸國。一八五六年，頒哈特-艾·於馬雲令，令萬民互爲同仁。一八八一年，法蘭西陷突尼斯。一九一二年，義大利陷利比亞。
## 行政
### 官制
最高樸特，司中書省事，大維齊爾一人，總理百揆，運轉萬機，任免皆出蘇丹。復置維其爾二人丞之。雅稱：帕夏，即宰相也。各省執政理事職權，頗為自由，悉委於部族之長。此風於利比亞，埃及，敘利亞，阿爾及利亞諸國猶存。
### 宗教
夫宗教之事，關乎神明，穆罕穆德二世初下君堡，優詔東正教牧首安堵如初，子孫不得以異教視之。諸省基督，猶太信徒，并免刑罰，逮奧斯曼亡，數君堡人中，基督徒十尚有五六。歐陸正教諸邦，鮮有迫害者，至巴濟耶德二世，帝以征服五十年來，突厥諸部多有改奉正教者，惡之，遂以伊斯蘭為先，正教列於其後。國教奉回教，素檀領哈里發銜，爲回民諸邦宗主。唯帝國末年，萬方有事，國家遭裂，如分糕餅，突厥諸部嘗懷怨忿，復無由可出，乃執亞美尼亞人屠之，幾盡。各地正教會亦遭彈壓之苦，凱末爾既行共和，乃廢政教合一舊制。
## 地方
帝國疆域遼闊，宗教各異，強求一同固不可也，乃許巴爾幹，東歐諸正教基督公國自治，以最高樸特轄之。君王任免，駐軍外交，必關白朝廷而後實行。

桑賈克者，乃謂行省，其中置桑賈克貝伊一人，都督軍政。貝伊者，諸突厥語皆有之，於漢語則曰「伯」，是為某某省伯也。其下復置提馬爾，扎米特，提馬爾者，提馬爾貴族槍騎兵之采邑也。
## 民俗
土耳其人好浴，所謂浴室為公，風流雅士，宴飲會友，接風洗塵，盡在浴堂，其浴承自羅馬，而別於他國，於今聞名寰宇焉。
## 世系
*奧斯曼一世
*烏爾汗
*穆拉德一世 始稱素壇
*奧斯曼素壇巴耶塞特一世
空位
*穆罕默德一世
*穆拉德二世
*穆罕默德二世
*巴耶塞特二世
*塞利姆一世 始稱哈里發
*蘇萊曼一世
*塞利姆二世
*穆拉德三世
*穆罕默德三世
*艾哈邁德一世
*奧斯曼二世
*穆斯塔法一世
*穆拉德四世
*易卜拉欣
*穆罕默德四世
*蘇萊曼二世
*艾哈邁德二世
*穆斯塔法二世
*艾哈邁德三世
*馬哈茂德一世
*奧斯曼三世
*穆斯塔法三世
*阿卜杜勒哈米德一世
*塞利姆三世
*穆斯塔法四世
*馬哈茂德二世
*阿卜杜勒邁吉德一世
*阿卜杜勒阿齊茲
*穆拉德五世
*阿卜杜勒哈米德二世
*穆罕默德五世
*穆罕默德六世
大國民會議廢素壇，國亡。
*阿卜杜勒邁吉德二世 仍為哈里發，二年廢。
## 據
*《中國大百科智慧藏》，土耳其歷史一文，楊兆鈞、朱克柔著。 
*《大英百科全書》 奧斯曼帝國一條。
瑠璃明王

**瑠璃明王**，姓高氏，諱**類利**，或云**孺留**，朱蒙元子，母禮氏。初，朱蒙在扶餘，娶禮氏女，有娠，朱蒙歸後乃生，是為類利。幼年，出遊陌上，彈雀誤破汲水婦人瓦器，婦人罵曰︰「此兒無父，故頑如此。」類利慙，歸問母氏，我父何人，今在何處。」母曰︰「汝父非常人也，不見容於國，逃歸南地，開國稱王，歸時謂予曰︰『汝若生男子，則言我有遺物，藏在七稜石上松下，若能得此者，乃吾子也。』」類利聞之，乃往山谷索之，不得，倦而還。一旦在堂上，聞柱礎間若有聲，就而見之，礎石有七稜，乃搜於柱下，得斷劍一段，遂持之與屋智、句鄒、都祖等三人，行至卒本，見父王，以斷劍奉之，王出己所有斷劍合之，連為一劍，王悅之，立為太子，至是繼位。

二年，秋七月，納多勿侯松讓之女為妃。九月，西狩獲白。冬十月，神雀集王庭，百濟始祖祚立。

三年，秋七月，作離宮於鶻川。冬十月，王妃松氏薨，王更娶二女以繼室。一曰禾姫，鶻川人之女也；一曰雉姫　漢人之女也。二女爭寵，不相和。王於涼谷造東西二宮，各置之，後王田於箕山，七日不返，二女爭鬪，禾姫罵雉姫曰︰「汝漢家婢妾，何無禮之甚乎？」雉姫慙恨亡歸。王聞之，策馬追之，雉姫怒不還。王嘗息樹下，見黄鳥飛集，乃感而歌曰︰「翩翩黄鳥，雌雄相依。念我之獨，誰其與歸？」

十一年，夏四月，王謂群臣曰︰「鮮卑恃險，不我和親，利則出抄，不利則入守，為國之患。若有人能折此者，我將重賞之。」扶芬奴進曰︰「鮮卑險固之國，人勇而愚，難以力鬪，易以謀屈。王曰︰「然則為之奈何？」答曰︰「宜使人反間入彼偽說，我國小而兵弱，怯而難動，則鮮卑必易我，不為之備。臣俟其隙，率精兵從間路，依山林以望其城，王使以羸兵出其城南，彼必空城而遠追之，臣以精兵走入其城，王親率勇騎挾擊之，則可克矣。」王從之，鮮卑果開門出兵追之，扶芬奴將兵走入其城，鮮卑望之，大驚還奔，扶芬奴當關拒戰，斬殺甚多，王舉旗鳴鼓而前，鮮卑首尾受敵，計窮力屈，降為屬國。王念扶芬奴功，賞以食邑。辭曰︰「此王之德也，臣何功焉？」遂不受，王乃賜黄金三十斤、良馬一十匹。

十三年，春正月，惑守心星。

十四年，春正月，扶餘王帶素遣使來聘，請交質子，王憚扶餘強大，欲以太子都切為質。都切恐，不行，帶素恚之。冬十一月，帶素以兵五萬來侵，大雪，人多凍死，乃去。

十九年，秋八月，郊豕逸，王使託利、斯卑追之，至長屋澤中得之，以刀斷其脚筋。王聞之怒曰︰「祭天之牲，豈可傷也？」遂投二人坑中殺之。九月，王疾病，巫曰︰「託利、斯卑為祟。」王使謝之，即愈。

二十年，春正月，太子都切卒。

二十一年，春三月，郊豕逸。王命掌牲薛支逐之，至國内尉那巖得之，拘於國内人家養之。返見王曰︰「臣逐豕至國内尉那巖，見其山水深險，地宜五穀，又多麋鹿魚鼈之產，王若移都，則不唯民利之無窮，又可免兵革之患也。」夏四月，王田于尉中林。秋八月，地震。九月，王如國内，觀地勢，還至沙勿澤，見一丈夫坐澤上石，謂王曰︰「願爲王臣。」王喜許之，因賜名沙勿，姓位氏。

二十二年，冬十月，王遷都於國内，築尉那巖城。十二月，王田于質山陰，五日不返大輔。陜父諫曰︰「王新移都邑，民不安堵，宜孜孜焉。刑政之是恤，而不念此，馳騁田獵久而不返，若不改過自新，臣恐政荒民散，先王之業墜地。王聞之震怒，罷陜父職，俾司官園。陜父憤，去之南韓。

二十三年，春二月，立王子解明為太子，大赦國内。

二十四年，秋九月，王田于箕山之野，得異人，兩腋有羽，登之朝，賜姓羽氏，俾尚王女。

二十七年，春正月，王太子解明在古都，有力而好勇。黄龍國王聞之，遣使以強弓為贈，解明對其使者，挽而折之曰︰「非予有力，弓自不勁耳。」黄龍王慙，王聞之怒，告黄龍曰︰「解明為子不孝，請為寡人誅之。」三月，黄龍王遣使，請太子相見。太子欲行，人有諫者曰︰「今鄰國無故請見，其意不可測也。」太子曰，天之不欲殺我，黄龍王其如我何？」遂行，黄龍王始謀殺之，及見不敢加害，禮送之。

二十八年，春三月，王遣人謂解明曰︰「吾遷都，欲安民以固邦業，汝不我隨，而恃剛力，結怨於鄰國，為子之道，其若是乎？」乃賜劒使自裁，太子即欲自殺，或止之曰︰「大王長子已卒，太子正當為後，今使者一至而自殺，安知其非詐乎？」太子曰︰「嚮黄龍王以強弓遺之，我恐其輕我國家，故挽折而報之，不意見責於父王。今父王以我為不孝，賜劍自裁，父之命其可逃乎？」乃往礪津東原，以槍插地，走馬觸之而死，時年二十一歲。以太子禮葬於東原，立廟，號其地為槍原。論曰︰「孝子之事親也，當不離左右以致孝，若文王之為世子，解明在於別都，以好勇聞，其於得罪也宜矣。」又聞之，傳曰︰「愛子教之以義方，弗納於邪，今王始未嘗教之，及其惡成，疾之已甚，殺之而後已，可謂父不父，子不子矣。」秋八月，扶餘王帶素使來，讓王曰︰「我先王與先君東明王相好，而誘我臣逃至此，欲完聚以成國家。夫國有大小，人有長幼，以小事大者禮也，以幼事長者順也。今王若能以禮順事我，則天必佑之，國祚永終，不然則欲保其社稷難矣。」於是，王自謂，立國日淺，民孱兵弱，勢合忍恥屈服，以圖後效。乃與群臣謀，報曰︰「寡人僻在海隅，未聞禮義。今承大王之教，敢不惟命之從。」時王子無恤，年尚幼少，聞王欲報扶餘言，自見其使曰︰「我先祖神靈之孫，賢而多才，大王妬害，讒之父王，辱之以牧馬，故不安而出。今大王不念前愆，但恃兵多，輕蔑我邦邑。請使者歸報大王，今有累卵於此，若大王不毀其卵，則臣將事之，不然則否。」扶餘王聞之，問群下，有一老嫗對曰︰「累卵者危也，不毀其卵者安也。」其意曰︰「王不知己危，而欲人之來，不如易危以安而自理也。」

二十九年，夏六月，矛川上有黑蛙與赤蛙群鬪，黑蛙不勝死。議者曰︰「黑北方之色，北扶餘破滅之徵也。」秋七月，作離宮於豆谷。

三十一年，漢王莽發高句麗兵伐胡，其人不欲行，強迫遣之，皆亡出塞，因犯法為寇。遼西大尹田譚追擊之，為所殺，州郡歸咎於高句麗。嚴尤奏言︰「貊人犯法，宜令州郡，且慰安之，今猥被以大罪，恐其遂叛，扶餘之屬，必有和者，匈奴未克，扶餘、貊復起，此大憂也。」王莽不聽，詔尤擊之。尤誘我將延丕斬之，傳首京師。（兩漢書及南北史皆云︰「誘句麗侯斬之」）莽悅之，更名其王為下句麗侯，布告天下，令咸知焉。於是，寇漢邊地愈甚。

三十二年，冬十一月，扶餘人來侵，王使子無恤，率師禦之，無恤以兵小，恐不能敵，設奇計，親率軍，伏于山谷以待之。扶餘兵直至鶴盤嶺下，伏兵發，擊其不意，扶餘軍大敗，棄馬登山，無恤縱兵盡殺之。

三十三年，春正月，立王子無恤為太子，委以軍國之事。秋八月，王命烏伊、摩離，領兵二萬。西伐梁貊，滅其國，進兵襲取漢高句麗縣。（縣屬玄菟郡）

三十七年，夏四月，王子如津，溺水死，王哀慟，使人求屍不得。後沸流人祭須得之，以聞，遂以禮葬於王骨嶺，賜祭須金十斤、田十頃。秋七月，王幸豆谷。冬十月，薨於豆谷離宮，葬於豆谷東原，號為瑠璃明王。

## 據
* 《三國史記》·卷第十三·高句麗本紀第一·瑠璃明王
孫恭

**孫恭**者，東吳吳郡富春人，吳丞相孫峻之父，孫靜之孫也。

其父孫皓卒，為散騎侍郎。

恭止一子峻。

## 據
*《三國志·吳書·諸葛滕二孫濮陽傳》
孫據

**孫據**者，東吳吳郡富春人，丞相孫綝之弟也。

綝以孫亮親政，甚懼，還建業，稱疾不朝。乃使弟威遠將軍據入蒼龍宿衛，欲以專朝自固。

孫休即位，封據右將軍、縣侯。綝一門五侯，皆典禁兵，權傾人主，自吳國朝臣未嘗有也。

## 據
*《三國志·吳書·諸葛滕二孫濮陽傳》
孫恩

**孫恩**者，吳吳郡富春人，丞相綝弟也。

綝以孫亮親政，甚懼，還建業，稱疾不朝。乃使弟武衛將軍恩與干、闓分屯諸營，欲以專朝自固。

孫休即位，封恩御史大夫、衛將軍、縣侯。綝一門五侯，皆典禁兵，權傾人主，吳國未嘗有也。及休戮綝，恩遂見誅。

## 據
*《三國志·吳書·諸葛滕二孫濮陽傳》
孫干

**孫干**者，東吳吳郡富春人，丞相綝之弟也。

綝以孫亮親政，甚懼，還建業，稱疾不朝。乃使弟偏將軍干與恩、闓分屯諸營，欲以專朝自固。

孫休即位，封干雜號將軍、亭侯。綝一門五侯，皆典禁兵，權傾人主，吳國未嘗有也。及休戮綝，干遂見誅。

## 據
*《三國志·吳書·諸葛滕二孫濮陽傳》
孫闓

**孫闓**者，東吳吳郡富春人，丞相孫綝之弟也。

綝以孫亮親政，甚懼，還建業，稱疾不朝。乃使弟長水校尉闓與恩、干分屯諸營，欲以專朝自固。

孫休即位，封闓亭侯。綝一門五侯，皆典禁兵，權傾人主，吳國未嘗有也。及休誅綝，闓欲乘舟北投，見誅。

## 據
*《三國志·吳書·諸葛滕二孫濮陽傳》
諸葛綽

**諸葛綽**者，吳琅邪陽都人，恪長子也。

恪為大將軍，吳大帝權封綽騎都尉。

綽與魯王孫霸往來，權遣付恪，令更教誨。恪將其鴆殺之。

### 家屬

*諸葛珪，綽曾祖父。
*諸葛瑾，綽祖父。
*諸葛亮，綽伯父。
*諸葛喬，綽叔。
*諸葛融，綽叔。
*諸葛建，綽弟。
*諸葛竦，綽弟。

## 據
*《三國志·吳書·諸葛滕二孫濮陽傳》
諸葛竦

**諸葛竦**者，吳琅邪陽都人，恪子也。

恪為大將軍，吳大帝權封竦長水校尉。

恪誅後，孫峻遣騎督承追斬竦於白都。

### 家屬

*諸葛珪，竦曾祖父。
*諸葛瑾，竦祖父。
*諸葛亮，竦伯父。
*諸葛喬，竦叔。
*諸葛融，竦叔。
*諸葛綽，竦兄。
*諸葛建，竦弟。

## 據
*《三國志·吳書·諸葛滕二孫濮陽傳》
諸葛建

**諸葛建**字**起岑**，吳琅邪陽都人，恪少子也。

恪為大將軍，吳大帝權封建步兵校尉。

建聞恪誅，車載其母而定。建得渡江，欲北走曹魏，行數千里，為孫峻追兵所逮。

### 家屬

*諸葛珪，建曾祖父。
*諸葛瑾，建祖父。
*諸葛亮，建叔祖父。
*諸葛喬，建叔。
*諸葛融，建叔。
*諸葛綽，建兄。
*諸葛竦，建兄。

## 據
*《三國志·吳書·諸葛滕二孫濮陽傳》
馬羅島

**馬羅島**，大韓民國濟州特別自治道之島也，位其南。口六十九，面積零點三平方公里。
南陽郡

**南陽郡**，古郡名，設于秦漢，轄今河南省南陽市及四周市縣。歲月久遠，山河巨變，定義不清，今難定其所在。
聶友

**聶友**字**文悌**，漢豫章人也。初任丹楊太守。吳太傅諸葛恪數出軍攻曹魏。諸大臣同辭諫恪，恪不聽。友素與恪善，乃以書諫之。恪答曰：「足下雖有自然之理，然未見大數。熟省此論，可以開悟矣。」於是違眾出軍，大發州郡二十萬眾，百姓騷動，大失人心。

恪伏誅，孫峻忌友。欲以為鬱林太守，友發病憂死，時年卅三。

## 據

*《三國志·吳書·諸葛滕二孫濮陽傳》
春秋之世

**春秋**，得名於孔子《春秋》一書。昔「西戎犬戎與申侯伐周，殺幽王驪山下」，鎬京大亂，平王東遷洛邑，春秋之世乃始。諸侯兼併相篡弒，禮崩樂壞，時局動蕩，戰禍不息，時數百年，復入戰國之世。
## 春秋局勢
### 國滅、兼併
初，周公旦封國七十有一。及春秋之初，尚有國百數十。然經二百餘年，大國憑陵，併吞無算。《史記·周本紀》載：「平王之時，周室衰微，諸侯彊併弱，齊、楚、秦、晉始大，政由方伯。」至戰國之初，存者僅二十餘國矣。
### 宗法崩壞
宗法、封建、禮樂，乃西周為政之基。及至春秋，此三者皆漸崩壞。嫡庶之辨不嚴，卿大夫勢力日張，弒君篡位之事屢見不鮮。據《史記》太史公言，春秋之世，「弒君三十六，亡國五十二，諸侯奔走不得保其社稷者，不可勝數。」如晉國之曲沃代翼，齊國崔杼之弒齊莊公，皆其著例。
### 都城興起
春秋之時，列國貿易日頻，都城積萬金而始大。魯國曲阜，城邑方六里有餘；齊國臨淄，城邑方七里有餘。

### 郡縣初行
諸侯國土日闢，乃於新得之地，或其邊境也，設縣、置郡，遣官吏治之，以代舊有之分封。初，縣之地位或高於郡。此制破世襲之舊，而為中央集權之始。秦、晉、楚等國，皆廣行之。

### 田制改革
井田制之廢，乃春秋之大變。昔者「田里不鬻」，土地國有。春秋中葉以降，鐵器牛耕漸廣，私田日多，井田之制難以為繼。魯宣公十五年，行「初稅畝」，不分公田、私田，一概按畝徵稅，實則承認土地之私有。各國亦隨之變革，自此，民得買賣其田。

### 始行法治
西周之時，以禮樂、宗法治國。及至春秋，王命不行，禮崩樂壞，各地諸侯以法治民，遂有鄭國子產鑄書立法之事。
### 變法日盛
春秋列國兼併，戰禍不息，諸國變法，以圖長治久安，故有齊桓公任管仲明修內政、楚莊王厲行集權之策。

## 霸政迭興

王室既卑，諸侯崛起。強者兼併，弱者附從，篡弒時聞，夷狄交侵。於是，有賢君能臣，倡「尊王攘夷」之說，以申盟約，以禁篡亂，以遏兼併，以攘四夷。倚其功業，乃得號令諸侯，是為「霸主」。霸主之名，說者不一，大要有：
*荀子篇·王霸所列：齊桓公、晉文公、楚莊王、吳王闔閭、越王勾踐。
*史記索隱所引：齊桓公、宋襄公、晉文公、秦穆公、楚莊王。
霸政之要，在於會盟。霸主召集諸侯，共商國是，定立盟誓，維持秩序。著名之盟會，有齊桓公之召陵之盟，晉文公之踐土之盟。
## 列國
下表所列，諸侯國之主要者也。並記國都。

## 據

## 進學
*司馬遷編《史記·秦本紀》
*司馬遷編《史記·周本紀》
*荀子編《荀子》
*孟子門人編《孟子》
*班固編《漢書》
*〔唐〕柳宗元撰《封建論》
*夏鼐主編《中國大百科全書：考古學》
更始帝

**漢更始帝**諱玄，字聖公，漢長沙定王之後也。定王生舂陵節侯買；買生舂陵戴侯熊渠；熊渠生蒼梧太守利；利生子張；子張生玄。為世祖族兄。

新地皇三年綠林事起，玄犯法，乃投平林軍陳牧，為安集掾。次年正月，破王莽大將甄阜、梁丘賜，建號**更始將軍**。是年，立為皇帝，建元更始，以玄為漢後也。六月，都宛城，大封群臣。

帝素嫉劉縯、劉秀兄弟英名，先以故殺縯。昆陽大勝，帝遣王匡襲洛陽，申屠建、李松攻武關，威震天下，九州英豪群起而誅新官吏，歸附漢。十月，遷洛陽。既亡王莽，二年還都長安。三年，定安公劉嬰附，帝鳩殺之。

更始帝智平才庸，毫無成慮。一朝為帝，沉迷酒色，聲色犬馬，國政一決於外戚趙萌。赤眉軍犯長安，帝誅申屠建、陳牧、成丹眾將。三年九月，赤眉軍破長安，帝單騎而走。十月，降赤眉，寄大寶於劉盆子。封畏威侯，後改長沙王。赤眉軍張卬念其一朝為帝，頗有權勢，當斬草除根。臘月鳩殺之。

後秀踐祚，追封淮陽王，諡武順，葬霸陵。
漢中郡

**漢中郡**，秦置。漢武帝時屬益州。建武間有戶五萬七千三百四十四，口二十六萬七千四百二。去雒陽西千九百九十里。漢中有定軍山之險，地連漢水之雄。北指長安，南抵巴蜀，縱橫百餘里。出鐵、錫。

## 沿革

秦惠文王更元十三年置。

秦亡，項羽封劉邦於漢，都南鄭，漢中治也。

漢興，移治西城。東京時復治南鄭，改漢寧郡。初平間張魯據之，傳五斗米道。建安間復名漢中。

後曹操伐魯，魯降。劉備定巴蜀，乃北向奪郡，自建王號，隨後踐祚，是為漢昭烈帝。昭烈崩，丞相亮略定南中，出師北伐，乃屯田於郡。漢北伐多由郡發。魏滅漢，漢中改屬梁州。

晉南渡，失諸胡國，復之，僑置秦州。梁以降南朝弱，周有之。隋廢郡，為梁州。

## 政區

東京初漢中有九縣：郡治南鄭、成固、西城、襃中、沔陽，有鐵、安陽、錫縣，有錫，春秋時曰錫穴、上庸、房陵。

## 據

*《後漢書·志二十三郡國五》
*《資治通鋻》
姜齊

**齊**，周諸侯也。姜姓侯爵，出自炎帝，裔孫伯夷為四岳，佐禹平水土有功，賜姓曰姜氏，曰呂謂之呂侯，其國在南陽宛縣之西，商末太公呂望起漁釣，為周文武師，號為尚父，佐文武定天下，以功封營丘為齊侯，得征五侯九伯，後桓公小白相管仲為五霸長，天下賴之，自僖公祿父之九年，魯隱公立至簡公四年，西狩獲麟，其後三君一百單二年，康公卒，呂氏絕其祀，田氏卒有齊國。計享國六百餘年，凡三十二主。

## 齊君及夫人諡
太公，姓姜，從其封姓，故曰呂尚。始封於齊，無諡。

太公子伋諡丁公。

丁公子乙公得。

乙公子癸公慈毋（二公無諡）。

癸公子不辰諡哀公。

不辰弟靖諡胡公。

不辰弟山，弒胡公立，諡獻公。

山子壽諡武公。

壽子無忌，國人弒之，諡厲公。

無忌子赤諡文公。

赤子說諡成公。（說，《史記》作脫）。

說子購諡莊公。

購子祿父諡僖公。

祿父子諸兒諡襄公。

祿父弟之子無知，弒君，無諡。

諸兒弟小白諡桓公。

夫人諡共為共姬。

小白子無詭，被弒，無諡。

小白子昭諡孝公。

小白子潘諡昭公。

潘子舍諡殤公。

小白子商人諡懿公。

小白子元諡惠公。

元子無野諡頃公。

無野子環諡靈公。

夫人諡聲為聲孟子，又娶於魯，諡懿為懿姬，其妃諡聲為聲姬。又納魯叔孫宣伯之女，諡穆，為穆孟姬。

環子光，崔杼弒之，諡後莊公。

光弟杵臼諡景公。

杵臼子荼諡晏孺子。

杵臼子陽生諡悼公。

陽生子壬，陳恆弒之，諡簡公。

壬弟驁諡平公。

驁子積諡宣公。

積子貸諡康公，康公立二十六年卒，呂氏祀絕。

## 據
*宋胡安國《春秋諸國興廢說》
*清陳夢雷《古今圖書集成》，經濟彙編禮儀典·諡法部·彙考·齊君及夫人諡

分類:姜齊世家
陳

**陳**，周諸侯也，媯姓。武王為天子，以**興滅國**、**繼絕世**，封帝舜之後滿於宛丘，國號陳。靈公間，陳內亂，楚併之置陳縣。後四年，陳復國。陳湣公廿三年為楚所滅。後陳公子完投齊，其後奪呂氏之國也。

## 陳世系

*陳胡公滿
*陳申公犀侯
*陳相公皋羊
*陳孝公突
*陳慎公圉戎
*陳幽公寧
*陳釐公孝
*陳武公靈
*陳夷公說
*陳平公燮
*陳文公圉
*陳桓公鮑
*陳廢公佗
*陳厲公躍
*陳莊公林
*陳宣公杵臼
*陳穆公款
*陳共公朔
*陳靈公平國 內亂，夏徵舒弒公自立，為楚所滅，置縣。陳中斷。
*陳成公午 為縣四年，靈公子午復國。
*陳哀公弱
*陳君留 楚陷陳，楚靈王立其子為陳侯。
*陳君棄疾 楚靈王子也。靈王薨，平王立，欲通好諸侯，乃求陳後，得吳，立為陳侯。
*陳惠公吳
*陳懷公柳
*陳湣公越
為楚所滅。
禪讓

**禪讓**，禪位賢德之人也。始於堯舜，時人心尚古，天下聞而美之。然後世多以其名篡位，去真義甚遠。禪位於宗室，曰內禪。禪位於外姓，曰外禪。外禪常致更朝換代，內禪弗致。
## 傳說
上古之禪讓，載於《尚書》，多疑有不實。乃中國上古之時舉部族之長之法也，或形似當世之投票。傳堯為族長，四岳舉舜繼，堯考舜三載，始為之助。堯亡舜繼，同法，歷經治水之考驗，以禹為后。禹繼，舉皋陶為后，皋陶夭，以伯益為繼。

古之禪讓止乎禹，迨禹崩，子啟繼之，為夏朝。

## 史
王朝更替，多以禪讓之名，而行篡位之實。權臣當國，迫帝遜位，又恐名之不正，難成其事，故行此耳。茲列如下：

### [[漢]]→[[新]]
*公元八年，漢孺子嬰禪位于新帝王莽

### [[漢]]→[[曹魏|魏]]→[[晉]]→[[桓楚|楚]]
*二二〇年，漢獻帝劉協禪位與魏文帝曹丕
*二六五年，魏元帝曹奐禪位與晉武帝司馬炎
*四〇三年，晉安帝司馬德宗禪位與楚武悼帝桓玄

### [[晉]]→[[南朝宋|宋]]→[[南朝齊|齊]]→[[南朝梁|梁]]→[[漢國|漢]]
*四二〇年，晉恭帝司馬德文禪位與宋武帝劉裕
*四七九年，宋順帝劉準禪位與齊高帝蕭道成
*五零二年，齊和帝蕭寶融禪位與梁武帝蕭衍
*五五一年，梁帝蕭棟禪位與漢帝侯景

### [[東魏|魏]]→[[北齊|齊]]
*五五〇年，魏孝靜帝元善見禪位與齊文宣帝高洋

### [[南朝梁|梁]]→[[南朝陳|陳]]
*五五七年，梁敬帝蕭方智禪位與陳武帝陳霸先

### [[西魏|魏]]→[[北周|周]]→[[隋朝|隋]]→[[唐朝|唐]]→[[武周|周]]→[[唐朝|唐]]→[[後梁|梁]]
*五五七年，魏恭帝元廓禪位與周孝閔帝宇文覺
*五八一年，周靜帝宇文衍禪位與隋文帝楊堅
*六一八年，隋恭帝楊侑禪位與唐高祖李淵
*六九〇年，唐睿宗李旦→周則天順聖皇后
*七〇五年，周聖神帝武曌→唐中宗李顯
*九〇七年，唐哀帝李祝禪位與梁太祖朱温

### [[隋]]→[[許]]
*六一八年，隋帝楊浩禪讓给許帝宇文化及

### 隋→[[鄭]]
*六一九年，隋帝楊侗禪位與鄭帝王世充

### [[白国|白]]→[[大蒙国|蒙]]
*六四九年, 白王张乐求进禪讓與蒙高祖细奴逻

### [[南吳|吳]]→[[南唐|齊]]
*九三七年，吳睿帝楊溥禪位與齊烈祖李昪

### [[後漢|漢]]→[[後周|周]]→[[北宋|宋]]
*九五一年，漢李太后下誥禪位與周太祖郭威
*九六〇年，周恭帝柴宗訓禪位與宋太祖趙匡胤

### [[大理國|理]]→[[大中(國家)|中]]
*一〇九四年，大理保定帝段正明禪讓與中表正帝高升泰

### [[伪楚|楚]]→[[南宋|宋]]
*一一二七年, 楚帝張邦昌禪讓與宋高宗趙構

### 其他
*蜀
**春秋早期，蜀望帝杜宇禪讓與蜀丛帝鱉靈
*齊
**前三八六年, 齊康公吕貸禪讓與齊太公田和
*燕
**前三一六年，燕王姬噲禪讓與子之
*遼
**一二一一年，西遼末主耶律直魯古禪讓與乃蠻王屈出律
益州

**益州刺史部**位巴蜀之地，西南山中也。號**天府之國**。

## 地理

蜀路有錦江之險，地連劍閣之雄。北抵祁山，東鄰荊州，南撫諸蠻國，縱橫三萬餘里。田肥地美，歲無水旱之憂。所產之物，阜如山積。

### 資源

益州富鐵、錫、銅、銀、金、鉛等金屬。又出蜀錦、丹等。

## 郡縣

益州轄九郡：漢中郡、巴郡、廣漢郡、蜀郡、犍為郡、牂牁郡、越巂郡、益州郡、永昌郡，及三屬國：廣漢屬國、蜀郡屬國、犍為屬國。

### 各朝代

後漢之時，益州轄九郡及三屬國。

後漢末，劉焉、劉璋父子據益州，而後劉備奪之，建國蜀漢。

## 風土

蜀地雞鳴犬吠相聞，市井閭閻不斷，國富民豐。

## 據

*《後漢書·志二十三 郡國五》
楚

**楚**，周諸侯也。羋姓熊氏子爵，周文武師曰鬻熊，成王時舉文王武王勤勞之後嗣，得鬻熊曾孫熊繹封於荊蠻，胙以子男之田，其地居丹陽南郡枝江縣是也，其後都郢更名曰楚，至五世而熊通自立為楚武王，武王十九年魯隱公立，惠王章八年西狩獲麟，其後六國與秦號七雄，而楚最盛，惠王而下有簡、聲、悼、肅、宣、威、懷、頃襄、考烈、幽、哀、負芻十二王，而後秦滅之。楚自熊繹受封，傳世者四十有三，王者二十有五。秦亂，項籍立王子心為帝，是為楚義帝。籍復弒義帝自立，是為西楚霸王。亡於漢。楚絕祀。楚頃襄王時，將軍莊蹻南征，定滇池。道路為秦所沮，不得歸，遂王之。是為滇，與楚同姓。至漢時內附。
## 始祖
楚人肇自火正祝融。至殷末有季連者居隈山，遷京宗。季連之裔曰穴熊。穴熊二子，曰侸、麗。侸西徙，自麗始稱楚人。
*季連
*𦀚伯
*穴熊
*熊侸
*熊麗
*熊狂

## 楚子
楚之先王熊繹，事周成王、康王。周人鄙之，以爲蠻夷。繹徙夷屯。只、䵣、樊、賜皆居夷屯。至熊巨徙居清發水之所漸。熊摯徙旁屽。熊延徙喬多。至若敖，徙居鄀。焚冒徙焚。霄敖徙霄。楚姓芈氏熊。熊亦作酓。
*熊繹
*熊只
*熊䵣
*熊樊
*熊賜
*熊巨
*熊辥
*熊摯
*熊延
*熊甬
*熊嚴
*熊相
*熊雪
*熊訓
*熊咢
*若敖熊義
*焚冒熊帥
*霄敖熊鹿

## 楚王諡
熊絬 焉始稱王。徙疆郢。

絬弒兄蚡冒之子代立，諡武王。

熊絬子貲諡文王。

熊貲子囏是為堵敖，無諡。

熊囏弟惲，為太子商臣所弒，諡成王。

熊惲子商臣，弒父代立，諡穆王。

商臣子侶諡莊王。

侶子審諡共王。

審子招諡康王。

招子員是為郟敖，無諡。

招弟圍諡靈王。

審子棄疾改名熊居諡平王。

熊居子珍諡昭王。

珍子章諡惠王。

章子中諡簡王。

中子當諡聲王。

當子類諡悼王。

類子臧諡肅王。

臧弟熊良夫諡宣王。

良夫子熊商諡威王。

熊商子熊槐諡懷王。

熊槐子橫諡頃襄王。

橫子熊元諡考烈王。

熊元子悼諡幽王。

悼弟猶諡哀王。

猶庶兄負芻，殺猶自立，滅於秦，無諡。

昌平君，失其名。秦亂，為項燕所立。

義帝心，項羽所立。後為羽所弒。

西楚霸王籍，項氏，楚王支族。弒君自立。為漢高祖所滅。

## 攷
* 宋胡安國《春秋諸國興廢說》
* 清陳夢雷《古今圖書集成》，經濟彙編禮儀典·諡法部·彙考·楚君諡
* 清陳夢雷《古今圖書集成》，方輿彙編職方典·荊州府部·彙考·荊州府封建考

## 據
魯

**魯**，周諸侯也。姬姓侯爵，出自周文王第四子周公旦，旦佐文武成王，有大勳勞於天下，成王命為太宰，食邑扶風雍縣，東北之周城，號宰周公，留相天子，主自陝以東諸侯，乃封其長子伯禽於曲阜，地方七百里，分以寶玉、大弓，而俾侯于魯，以輔周室。伯禽父為魯公，子考公酋，酋六世孫，曰惠公弗皇。惠公生隱公息姑，隱公之元年，當平王四十有九年，而春秋始作。其後二百四十有二年，於哀公蔣之十四年，西狩獲麟，而下九君二百三十三年，至頃公讎為楚考烈王所滅，遷為家人。享國八百年，凡三十四主。

## 魯君及夫人諡
周公，名旦。《索隱》曰：諡文見《國語》。唐武氏追封為褒德王，宋真宗追封為文憲王。

旦子伯禽，號魯公，無諡。

伯禽子酉，諡考公。

酉弟熙，諡煬公。

熙子宰，諡幽公。

宰弟，弒兄而立，諡魏公。

㵒子擢諡厲公。

擢弟具諡獻公。

具子濞諡真公。

濞弟敖諡武公。

敖子戲諡懿公。

戲兄伯御，弒弟自立。宣王討其罪而誅之，故無諡。

戲弟稱諡孝公。

稱子不湟，一云弗湟，諡惠公。

繼室諡聲子，惠公元妃孟子，無諡。先惠公死，不得從公諡也。繼室諡聲子，聲諡子氏也。

不湟子息姑諡隱公。

息姑弟軌，一名允，弒兄而立，諡桓公。

夫人諡文為文姜。

軌子同諡莊公。

夫人諡哀，為哀姜妾，諡成，為成風。

同子啟方，一名開，諡閔公。

開弟申諡僖公。

夫人諡聲為聲姜。

申子興諡文公。

夫人諡哀為哀姜妃，諡敬為敬嬴。

興子俀諡宣公。

夫人諡穆為穆姜。

俀子黑肱諡成公。

夫人諡齊為齊姜妾，諡定為定姒。

黑肱子午諡襄公。

夫人諡缺妾，諡齊為齊，歸其姊，諡敬，為敬歸。

午子裯諡昭公。

夫人諡缺。

裯弟宋諡定公。

夫人諡定為定姒。

宋子蔣諡哀公。

蔣子寧諡悼公。

寧子嘉諡元公。

嘉子衍，一名顯，諡穆公。

顯子奮諡共公。

奮子屯，一名毛，諡康公。

屯子偃諡景公。

偃子叔，一云旅，諡平公。

旅子賈諡湣公（一作文）。

賈子讎諡頃公。

楚考烈王亡魯，國不復立。

自哀公而下，夫人諡皆無考。

## 據
* 宋胡安國《春秋諸國興廢說》
* 清陳夢雷《古今圖書集成》，經濟彙編禮儀典·諡法部·彙考·魯君及夫人諡

分類:魯公世家
香川縣

**香川縣**，在日本四國，北臨瀨戶內海，南接德島縣，西為愛媛縣，鄰近諸島屬之。古曰讚岐，產小麥，名世以饂飩。 縣治在高松。自古缺水，因造溜池以蓄用。無村縣也。

## 政區
### 市

* 高松市
* 丸龜市
* 坂出市
* 善通寺市
* 觀音寺市
* 讚岐市
* 東香川市
* 三豐市

### 町村

* 小豆郡
** 土庄町
** 小豆島町
* 木田郡
** 三木町
* 香川郡
** 直島町
* 綾歌郡
** 宇多津町
** 綾川町
* 仲多度郡
** 琴平町
** 多度津町
** 滿濃町

## 它典
* 香川縣政府 

分類:四國地方區劃‎‎
候文

**候文**者，日文之古章法也。建基於漢文，輔以日語之語序。句末數用候之字，因名如此。其主用於書簡文，爲中世迨玆之士所用文體也。以其形製繁雜而迥異於今時之日語，是故明治以降，所操者甚少矣。

分類:日本辭章
訓讀

**訓讀**者，漢字讀以日本土語也，其本源乃漢文訓讀。

倭古無文字，漢由百濟而授之。其人乃闢訓讀之法，以閱漢籍，應其漢義，當以土語。久之乃成習俗，失其華音，與倭語合矣，是爲「訓讀」。

## 兼查
*送假名
*返點
*訓點
*朝鮮漢字
和製漢字

**和製漢字**者，東瀛或謂**國字**，日人所創，乃本無於漢字，依六書之法自創之字，若以「辻」為街口，音「つじ」。
綾川

**綾川**出龍王山之陰。長三十八公里，為香川縣內至長者。

綾川出龍王山之陰，香川縣高松市盬江町境也。至綾歌郡，有長柄池，合田萬川而折西北向。歷府中湖，於坂出市注於瀨戶內海。其水切入岩基，河床多花崗岩也。今人營長柄壩蓄水防澇，又供農用。又築府中壩以利實業。故有長柄、府中二浸也。

綾川支流大小凡二十，大者有西長柄川、田萬川、堂谷川、梶羽川、今瀧川、富川諸水。
王蕃

**王蕃**字**永元**，吳廬江人也。博覽多聞，兼通術藝，尤工天文。

始為尚書郎，去官。景帝即位，與賀邵、薛瑩、虞汜俱為散騎中常侍，皆加駙馬都尉。時論清之。遣使蜀漢，蜀人稱焉，還為夏口監軍。

末帝初，復入為常侍，與萬彧同官。彧與皓有舊，謂蕃自輕。又中書丞陳聲，皓之嬖臣，數譖毀蕃。蕃體氣高亮，不能承顏順指；時或迕意，積以見責。

甘露二年，丁忠使晉還，皓大會群臣，蕃沉醉頓伏。皓疑而不悅，舉蕃出外。頃之請還，酒亦不解。蕃性有威嚴，行止自若，皓大怒，呵左右於殿下斬之。衛將軍滕牧、征西將軍留平請赦不得。

或曰，皓用巫史之言，謂建業宮不利，乃西巡武昌，仍有遷都之意，恐群臣不從，乃大請會，賜將吏。問蕃「射不主皮，為力不同科，其義云何」？蕃思惟未答，即於殿上斬蕃。又出登來山，使親近將擲蕃首，作虎跳狼爭咋齧之，頭皆碎壞，欲以示威，使眾不敢犯也。

丞相陸凱上疏皓曰：「常侍王蕃黃中通理，知天知物，處朝忠蹇，斯社稷之重鎮，大吳之龍逢也。昔事景皇，納言左右，景皇欽嘉，歎為異倫。而陛下忿其苦辭，惡其直對，梟之殿堂，屍骸暴棄，邦內傷心，有識悲悼。」其痛蕃如此。

蕃死時年三十九。皓徙蕃家屬廣州。有二弟著、延，皆作佳器。後郭馬起事，不為馬用，見害。

《三國志》曰，薛瑩稱蕃器量綽異，弘博多通。

蕃以洪術精妙，著有《渾天象注》，用推渾天之理，以制儀象及論，故孫氏用《乾象曆》，至吳亡。其所製儀象，以三分為度，周丈有九寸五分寸之三，而具黃赤道焉。蕃又以為日距地八万里，以句股法言之，傍萬五千里，句也；立八萬里，股也；從日邪射陽城，弦也。以句股求弦法入之，得八萬一千三百九十四裏三十步五尺三寸六分，天徑之半，而地上去天之數也。倍之，得十六萬二千七百八十八裏六十一步四尺七寸二分，天徑之數也。以周率乘之，徑率約之，得五十一萬三千六百八十七裏六十八步一尺八寸二分，周天之數也。蕃又稱圆周率为三又百分之十五，距今值（約三又百分之一四）甚近。

## 據

*《三國志·吳書·王樓賀韋華傳》

分類:孫吳列傳
分類:天文
分類:疇人
樓玄

**樓玄**字**承先**，吳沛郡蘄縣人也。景帝時為監農御史。末帝即位，與王蕃、郭逴、萬彧俱為散騎中常侍，出為會稽太守，入為大司農。

玄奉法而行，應對切直，數迕皓意，漸見責怒。後人誣白玄與賀邵謗訕政事，遂被詔詰責，送付廣州。東觀令華核遂上疏保之。皓復徙玄及子**據**，付交阯將張亦，令殺之。玄隨亦討賊，持刀步涉，見亦輒拜，亦未忍殺。會亦暴卒，玄殯斂亦，於器中見敕書，自殺。

## 評

*陳壽：「樓玄清白節操，才理條暢……胡沖以為玄、邵、蕃一時清妙，略無優劣，必不得已，玄宜在先，邵當次之……然此數子，處無妄之世而有名位，強死其理，得免為幸耳。」

## 據

*《三國志·吳書·王樓賀韋華傳》
賀邵

**賀邵**字**興伯**，吳會稽山陰人也。賀齊之孫，景之子。

從范平門下受學。

景帝即位，從中郎為散騎中常侍，出吳郡太守。孫皓時，入為左典軍，遷中書令，領太子太傅。

皓兇暴驕矜，政事日弊。邵上疏諫皓，皓深恨之。

邵奉公貞正，親近所憚。乃共譖邵與樓玄謗毀國事，俱被詰責，玄見送南州，邵原復職。後邵中惡風，口不能言。去職數月，皓疑其託疾，收付酒藏，掠考千所，邵卒無一語，竟見殺害。家屬徙臨海。並下詔誅玄子孫，是嵗天冊元年也。邵年四十九。

邵子循，字彥先。為一時儒宗。年六十，太興二年卒。追贈司空，謚曰穆。

子隰，臨海太守。

《三國志》評曰：「賀邵厲志高潔，機理清要。」

## 據
*《三國志·吳書·王樓賀韋華傳》
韋昭

**吳高陵亭侯韋昭**，一作**曜**，字**弘嗣**，漢吳郡雲陽人也。

## 傳
漢建安九年生。少好學，能屬文，從丞相掾除西安令，還為尚書郎，遷太子中庶子。時蔡穎好博奕，太子孫和以為無益，命曜論之。和廢，為黃門侍郎。

會稽王即位，諸葛恪輔政，表曜為太史令，撰《吳書》，華核、薛瑩等皆與參同。

景帝踐阼，為中書郎、博士祭酒，依劉向故事，校定眾書。

末帝即位，封**高陵亭侯**，遷中書僕射，為侍中，常領左國史。帝欲為父和作紀，昭執以和不登帝位，宜名為傳。如是者數次，皓怒。昭益憂懼，自陳衰老，求去官，不從。鳳凰二年，收昭付獄。昭上疏求免，而皓更怪其疏之垢故，又以詰之。昭對曰：「囚撰此書，實欲表上，懼有誤謬，數數省讀，不覺點污。被問寒戰，形氣吶吃，謹追辭叩頭五百下，兩手自搏。」而華核連名上疏求赦之。昭年已七十，餘數無幾，乞赦其一等之罪，為終身徒，使成書業。謹通進表，叩頭百下。皓不許，遂誅曜，時年七十三，徙百家零陵。子**隆**，有昭風，亦有文學。

## 評
《三國志》評曰：「韋昭篤學好古，博見群籍，有記述之才。」

## 引據
《三國志·吳書·王樓賀韋華傳》
丸龜市

**丸龜**者，日本香川縣之市也。古因金毘羅參拜之路而振其名，今名世以團扇焉。

## 沿革
明治卅二年，仲多度郡丸龜町爲丸龜市。

大正六年，倂仲多度郡六鄕村。

昭和廿六年，倂仲多度郡南村。
廿九年，倂仲多度郡：本島村、郡家村、綾歌郡：川西村、土器村。
三十年，倂善通寺市一部、綾歌郡飯野村一部。
卅三年，倂仲多度郡：垂水村、廣島村。

平成十七年，丸龜市、綾歌郡：綾歌町、飯山町合，而爲丸龜市。

## 地理
山凡九：飯野山、青之山、雙子山、高見峰、猫山、城山、堤山、橫山、西山。

川凡六：土器川、金倉川、清水川、西汐入川、大束川、東汐入川。

北介瀨戶內海臨岡山縣笠岡市、同縣倉敷市。北望綾歌郡宇多津町、坂出市，東至綾歌郡綾川町，南伴仲多度郡滿濃町，西接善通寺市、仲多度郡多度津町。

## 據

## 它典
* 丸龜市政府

分類:四國地方區劃‎‎
善通寺

**善通寺**者，日本寺也。屬佛教真言宗善通寺派，本山於香川縣，各地置分寺。

## 另見
*空海
*密教
日本國會

**國會**者，日本論國策之所也，原曰帝國議會，初，僅許富男子選之，後易其法，冠者皆可。二戰敗後，男女子均許，且常年以自民黨為首。分眾議院與參議院。

## 兼查
* 眾議院
* 參議院
* 貴族院

分類:明治制度
分類:大正制度
分類:昭和制度
分類:平成制度
政府

**政府**，行政者也，或謂**內閣**。舊言**公府**、**官府**、**朝廷**等皆是。

唐宋之世，亦有云宰相理政之所曰政府。

## 據
郵局

**郵局**者，助民魚雁之機構也。民欲遣遠親友書物者，悉由其辦，書報亦然。復司郵票，以為郵者付款之據也。
華覈

**吳除陵亭侯華覈**字**永先**，漢吳郡武進人也。始為上虞尉、曲農都尉，以文學入為秘府郎，遷中書丞。漢為魏所併，覈詣宮門發表。

孫皓即位，封**除陵亭侯**。實鼎二年，皓更營新宮，制度弘廣，飾以珠玉，所費甚多。是時盛夏興工，農守並廢，覈上疏諫之，不為皓所納。

遷東觀令，領右國吏，覈上疏辭讓。皓答曰：「得表，以東觀儒林之府，當講校文藝，處定疑難，漢時皆名學碩儒乃任其職，乞更選英賢。聞之，以卿研精墳典，博覽多聞，可謂悅禮樂敦詩書者也。當飛翰騁藻，光贊時事，以越揚、班、張、蔡之疇，怪乃謙光，厚自菲薄，宜勉備所職，以邁先賢，勿復紛紛。」時倉廩無儲，世俗滋侈，覈復上疏。

皓以覈年老，敕令草表，覈不敢。又敕作草文，停立待之，覈上疏辭職。前後陳便宜，及貢薦良能，解釋罪過，書百餘上，皆有補益，文多不悉載。其所論事章疏，咸傳於世也。

天冊元年以微譴免，數歲卒。

## 評

*《三國志》評曰：「華覈文賦之才，有過於曜，而典誥不及也。矛觀覈數獻良規，期於自盡，庶幾忠臣矣。然此數子，處無妄之世而有名位，強死其理，得免為幸耳。」

## 據

*《三國志·吳書·王樓賀韋華傳》
國分寺

**國分寺**者，日本之寺也。嘗因聖武天皇之命，立於各地，以為安國之基，屹存至今。
坂出市

**坂出市**在日本香川縣。北臨瀨戶內海，鄰宇多津、丸龜、綾川、高松。嘗有鹽田，後廢而興造船。

## 沿革
昭和十七年，綾歌郡：坂出町、林田村合、而爲坂出市。

廿六年，倂綾歌郡加茂村。
廿八年，倂仲多度郡與島村。
廿九年，倂綾歌郡府中村。
三十年，倂綾歌郡川津村之一部。
卅一年，倂綾歌郡：松山村、玉越村。

## 地理
山凡八： 五色臺、飯野山、城山、金山、雄山、雌山、笠山、常山。

川凡二： 綾川、大束川。

北介瀨戶內海臨岡山縣倉敷市。東至高松市，南伴綾歌郡綾川町，西接丸龜市、綾歌郡宇多津町。

## 據

## 它典
* 坂出市政府

分類:四國地方區劃‎‎
俳句

**俳句**，日本文體也。首見錄于《古今和歌集》。初用於日文，今既及中文、英文諸文。以五七五之型為則。詠之者，曰俳人。

俳句之所含凡四端：曰季語，曰景題，曰情感，曰意境。

## 引據

## 兼查
* 漢俳

分類:日本辭章
鎖國

**鎖國**者，閉關鎖國也。明、清、朝鮮、日本江戶幕府悉嘗為之。此誠國亡之法，行之日久，國日衰，終致無力御敵，屢受欺侮。
股票

**股票**者，公司鳩集母財之憑信也，亦券契之一端。

凡創興弘業，而獨力有未逮者，輒析其總貲為若干股，募眾出資而分鬻之。客既輸金，則給券為憑，是為股東。持是券者，即具分得公司贏餘之權。然公司無退還本金之責，股東欲圖其利，道有二焉：一曰待歲終稽算，按股霑潤，是為息金與餘利；二曰值市價騰湧之機，轉鬻其券以博畸贏。然市道盈虛，翕忽不測，若市於高價而驟落，不忍折本割棄，則母財困滯，市井謂之「套牢」。

論及股東之權，其大要有四：一曰與集會而陳辭，二曰公舉董事以司營運，三曰議決公司之大政，四曰循例獲取紅利。至若商賈市易之細務，既已委任董事，則非股東所宜妄預也。

溯其權輿，實肇乎西曆十七稘之荷蘭東印度公司。昔者番舶泛海，風濤險惡，獨力實難支撐，乃合眾商之財以圖贏利，約以所獲按資均賦。後人因之，遂成定制，流布泰西諸國。

股票初皆紙券，上鋟行號、印信。逮及近世，市易繁賾，乃蠲紙杪，悉歸電算簿記之法，名曰憑虛登錄。若公司財用充裕，中於法度，則得立市於闤闠，任天下商賈買賣流轉。列國復立憲典以董之，防奸杜偽，以昭大信焉。

## 辨名

中土謂之**股**，東洋謂之**株**。

## 交易
凡股份之券，皆可轉鬻。其交易之所，稱交易所。

經紀人，司中介之職，撮合貿易。

又有市外私易。凡未入市所者，則於市肆私相報價；近世則以電傳之網為之 。

## 術法
投財於股者，大抵欲賤斂貴發，以博贏餘。

# 曰舉貸市券。貸金以市券，謂之倍舉，所以廣其利也。然價跌則虧損亦巨。
# 曰借券先鬻。料價將墜，先借他人之券鬻之，俟其跌後賤買以償，從中取利。此術至險，若價不墜反昇，則損無窮。
# 曰寄託契券。所以便他邦之民市異地之券也 。如美利堅寄託契券，即由銀號持他邦股份，而發券於美市交易。

## 理論
關於股直，學界議論頗多。

# 曰效率市場之說。此說謂市肆之直，已盡察萬物之信、眾人之謀，故不可先機而取利。
# 曰行止生計學。此說謂人非至理之物，常受恐懼、貪婪所擾，故券價時有虛浮或暴墜，非理所能盡測。
漢俳

**漢俳**者，中國漢式俳句也。以漢詩詞法成之，字數同俳句。

## 另見
*俳句
*漢詩

分類:日本辭章
鹽田

**鹽田**者，製鹽之地也。設乾地於海濱，注海水，蒸以日，遂得鹽。其唯得有日時而作焉，故常設於有乾季之所。
英華女學校

**英華女學校**(英語:Ying Wa Girls' School)，位香港中環羅便臣道七十六號。初屬倫敦傳道會，後改屬中華基督教會香港區會。

校訓曰：**寸陰是惜**。

## 誌

一八八八年，倫敦傳道會使牒喜蓮氏掌差會之女子書塾，為學校之先，時在灣仔道。一八九三年，以教化女子，欲擴為寄宿學校，始思遷校。乃要倫敦傳道會以美景地為新校，即今校址。

奔命七年以籌措，千九百年二月，校舍竣工。初名**英華高等女學堂**，英語曰 **Training Home** 。英華之名出會辦之英華書院。初有生三十四人，多宿於校。

時官擴展維多利亞城，築堅道、般含道、羅便臣道等，辟為人居。因生員大增，宿生日少。一九零七年，校長牒氏得差會許學校西之野為擴校之用。三年乃成。

一九一一年設幼稚園，為香港華人幼學之始。

一九一五年設中學，附三年制之師訓班，樂慕潔氏所掌。

一九二零年改**英華女學校**。

英文中學部之設早於中學，輒停辦。後以香港大學錄女生復。一九二二年以英語授業，又八年，始有為大學所錄者。

初，樂慕潔為校長，一九二五年樂氏母病，乃反英，師訓班息。夏靜怡氏繼為校長，共為會使來港，以備擴展學校。

擴校事因省港大罷工頗有波折。歷十餘年，至一九二八年成。學校乃去其私塾之風。
 
一九三零年，牒氏卒。遂以三月為校祖日。

一九三九年戰端起，時校長夏氏休假在國，以戰事凶危留邦。因以首席教員蕭覺真氏假校長。翌年宿生絕。一九四一年日本不宣而戰，香港淪陷。蕭氏英籍，故為日囚。校址為日人所用，為授日本語之女子學校。一九四五年八月光復，十月復校，僅有生九十二。蕭氏返英休養，單靈賜氏假校長。

一九四七年，蕭氏為真。翌年學生後考會考，時已有生五百餘。創校五十年，以校舍陳舊，兼歷戰禍，乃拆卸重建。三年而成，香港總督葛量洪氏主持開幕。費用五十餘萬，官資其半。時有生九百餘。一九四九年，始有學生會。

一九六二年，以戰後人口激增，政府請學校專辦中學，允。後六年，小學絕。

一九六五年，營其十二層校舍。耗資四百萬，官資過半。二年而成。同年蕭氏歸國。鄭美蓮氏為校長。

學校嘗錄男生，至一九八零年後止，蓋其中六理科有餘額也。

初，屬倫敦傳道會，一九六五年改屬中華基督教會。蓋倫敦傳道會改公理宗世界傳道會，不遣使傳教海外。
 
一九七二年，周馬佩堅任校長，為初代華人校長。後以華人執掌至今。
四國地方

**四國**，嶼也，屬日本列嶼。位本州嶼西南，北臨中國地方，西南鄰九州嶼，與本州嶼之往來，必經瀨戶內海。縱一百八十六公里，東西二百五十四公里，口三百九十七萬餘。
四國地方除其本嶼，小豆嶼、大三嶼、大嶼、中嶼、伯方嶼皆為所轄。

## 概要
四國嶼古稱伊豫之二名嶼，亦稱伊豫嶼、二名嶼。古四國轄阿波國、讚岐國、伊豫國、土佐國四令置國，乃五畿七道之南海道所轄，故今人曰「四國」。
今四國地方轄香川、愛媛、德島、高知諸縣，古之四令制國也。四國近本州，故其民經紀撙節出納之事，民情亦近本州近畿地方、岡山縣、廣島縣。

## 口

分類:四國地方區劃‎‎
常用漢字

**常用漢字**者，乃日本之通用漢字也。文部科學省定之，嘗名**當用漢字**。
似繁體字。夫舊字體，日本人多難解，亦有一部可解。

分類:漢字
萬葉假名

**萬葉假名**（日文：）者，古日本假名也，音義文字也，以漢字示日言也。

有一字一音者，蓋今日假名之范；一字多音者，蓋今日漢字入文之始；多字一音、多字少音者，或忘字添筆，或制虎焉。萬葉假名亦分訓假名、音假名，借隋唐中原漢字音者，音假名也；借日本本土詞之音，訓假名也。

## 釋名
**[[萬葉集|萬葉]]**者，古和歌集也。**假名**者，假以名音也。**萬葉假名**，蓋古之萬葉集假以書日文之漢字也。

## 一覽
聖德太子

**上宮廄戶豐聰耳太子**，諡**聖德**，古日本皇族也。世稱**聖德太子**。推古朝，聯蘇我伐物部，克，遂攬大權。制憲法、重三寶。

大業三年（推古天皇十五年），遣臣小野妹子使隋，遺國書曰「日出處天子致書日沒處天子無恙」。帝覽之不悅，遣文林郎裴世清宣諭，封號倭王。

## 兼查
* 憲法十七條
* 推古天皇
* 蘇我馬子
## 據
* 《日本書紀》——卷廿二　推古天皇　豐御食炊屋姬天皇 
* 《聖德太子傳曆》
日本改憲議

日人欲更易憲法，厥有**改憲議**。

日本政理，初繫乎帝國憲法。戰後按第七十三條，歷改正之程序，厥有今世之憲法，以昭和二十二年施行。其後，一度未之能改。平成二十八年，行第二十四回參議院議員通常選舉。自民黨、公明黨、大阪維新會、日本之心黨，皆唱改憲。於衆参兩院也，其眾一度三二。

## 辨名
議名殊異。或謂**憲法改正論議**，或**改憲論**，或**改憲論議**，或**憲法論議**。
## 兼查
*二戰
*聯合軍
*日本國憲法

分類:平成紀事
大正民主

大正民主者，日本大正朝之政議也。彼時日皇贏弱，先天稟賦不足，以至布衣得以議政。此有類英帝維多利亞，然維氏隱居乃因亡夫之痛耳。 

分類:大正書
水墨畫

**水墨畫**，古中國畫法也。昔賢以其出文人縉紳手筆者，稱內家；出畫工手筆者，稱外家。內家筆雖拙而帶雅，外家筆雖工而多俗，倘有外家不俗者，亦內家所備錄也，吾谿宋元以前不可考。

## 另見
*雪舟
新疆維吾爾自治區

**新疆維吾爾自治區**者，簡稱**新**，中華人民共和國之自治區也，首府烏魯木齊。地方百六十六萬餘公里，佔中國之六一。

## 沿革
古為西域之地，漢、唐嘗直轄，明臣其小國，置衛所。時有朝貢，後以吐魯番勢盛，廢。清世漠西蒙古亂，初不能制，討平之。猶不能常轄，乾隆中，帝亦謂西域事宜難以遙制。後易名新疆，謂新闢之疆也。未幾，克烈部來徙，即今新疆哈薩克族也。同治中，清廷割新疆西鄙之土獻帝俄。辛亥革命以降，置新疆省。共和國立，置新疆維吾爾自治區，復置新疆生產建設兵團，以兵入屯。

## 地理
至高喬戈里峰，達八千六百米，至低艾丁湖面，達海拔以下百五十五米。内有三大山：一曰天山，瑤池之所在；一曰崑崙，夏人至自此；一曰阿爾泰，中俄懞哈交界之雄峰也。大盆地有三：一曰塔里木，塔克拉瑪乾沙漠在焉；一曰吐魯番，火焰山在焉；一曰准噶爾，地處北疆腹心。諸族中，維吾爾人佔百之四五，漢人百之四一，另回民、哈薩克人、塔吉克人、柯爾克孜人、烏茲別克人、藏人、蒙古人、東鄉人、保安人，亦生於斯。除漢人、藏人、蒙古人外，多奉回教，事真主。

## 政區
### 地級市
*烏魯木齊市
*克拉瑪依市
### 自治州
*伊犁哈薩克自治州
### 地區
*阿勒泰地區（屬伊犁）
*塔城地區（屬伊犁）
*吐魯番地區
*哈密地區
*喀什地區
*阿克蘇地區
*和田地區
### 自治州
*博爾塔拉蒙古自治州
*昌吉回族自治州
*克孜勒蘇柯爾克孜自治州
*巴音郭楞蒙古自治州
### 直轄縣級市
*石河子市
*五家渠市
*圖木舒克市
*阿拉爾市
*北屯市
*鐵門關市

## 另見
* 維吾爾族

## 它典
* 新疆維吾爾自治區政府
便利店

**便利店**者，年中無休之商店也。常以特許經營之。所售之物甚多，舉凡食、玩、書物、日需物品皆有，取其便利生活之故名之。
自由民主黨

**自由民主黨**者，日本政黨也。略稱**自民黨**。今統領日本國會，素欲改訂憲法以強兵。　

## 史
### 一九五五年體制

昭和卅年，日本民主黨、自由黨合，而爲自由民主黨。一九五五年體制成立。

平成五年，敗於眾議院選舉。

### 自由民主黨、日本社會黨、先驅新黨聯合政府
平成六年，推日本社會黨委員長村山富市於內閣總理大臣、復執政黨。
廿一年，敗於眾議院選挙。

### 復執政黨
平成廿四年，勝眾議院選舉，復執政黨。

## 總裁
* 自由民主黨總裁代行委員 昭和卅年至昭和卅一年
** 鳩山一郎
** 緒方竹虎　逝去於昭和卅年。
** 三木武吉
** 大野伴睦
** 松野鶴平　昭和卅年至昭和卅年。竹虎後繼。

* 自由民主黨總裁
** 第一任昭和卅一年至昭和卅一年 鳩山一郎
** 第二任昭和卅一年至昭和卅二年 石橋湛山
** 第三任昭和卅二年至昭和卅五年 岸信介
** 第四任昭和卅五年至昭和卅九年 池田勇人
** 第五任昭和卅九年至昭和四十七年 佐藤榮作
** 第六任昭和四十七年至昭和四十九年 田中角榮
** 第七任昭和四十九年至昭和五十一年 三木武夫
** 第八任昭和五十一年至昭和五十三年 福田赳夫
** 第九任昭和五十三年至昭和五十五年 大平正芳
** 代理 西村英一
** 第十任昭和五十五年至昭和五十七年 鈴木善幸
** 第十一任昭和五十七年至昭和六十二年 中曾根康弘
** 第十二任昭和六十二年至平成元年 竹下登
** 第十三任平成元年至平成元年 宇野宗佑
** 第十四任平成元年至平成三年 海部俊樹
** 第十五任平成三年至平成五年 宮澤喜一
** 第十六任平成五年至平成七年 河野洋平　非內閣總理大臣
** 第十七任平成七年至平成十年 橋本龍太郎
** 第十八任平成十年至平成十二年 小渕惠三
** 第十九任平成十年至平成十三年 森喜朗
** 第二十任平成十三年至平成十八年 小泉純一郎
** 第廿一任平成十八年至平成十九年 安倍晉三
** 第廿二任平成十九年至平成廿年 福田康夫
** 第廿三任平成廿年至平成廿一年 麻生太郎
** 第廿四任平成廿一年至平成廿四年 谷垣禎一　非內閣總理大臣
** 第廿五任平成廿四年至令和二年 安倍晉三
** 第廿六任令和二年至令和三年 菅義偉
** 第廿七任令和三年至令和六年 岸田文雄
** 第廿八任令和六年至今 石破茂

## 兼查
* 日本改憲議

## 它典
* 自由民主黨

分類:平成制度
憲法十七條

《**憲法十七條**》，日本聖德太子所制，古法也。以尊皇、尊法、尊禮為宗。太子以推古帝十二年夏四月丙寅朔戊辰，親肇憲法十七條。
## 原文
一曰：以和爲貴，無忤爲宗。人皆有黨，亦少達者。以是，或不順君父，乍違于隣里。然上和下睦，諧於論事，則事理自通，何事不成。

二曰：篤敬三寶；三寶者，佛法僧也。則四生之終歸，萬國之極宗。何世何人，非貴是法。人鮮尤惡，能敎徙之。其不歸三寶，何以直枉。

三曰：承詔必謹。君則天之。臣則地之。天覆臣載。四時順行、萬気得通。地欲天覆、則至懐耳。是以，君言臣承。上行下靡。故承詔必愼。不謹自敗。

四曰：群卿百僚，以禮爲本。其治民之本，要在禮乎。上不禮，而下非齊。下無禮，以必有罪。是以，群臣禮有，位次不亂。百姓有禮，國家自治。

五曰：絶饗棄欲，明辨訴訟。其百姓之訟，一百千事。一日尚爾，況乎累歳。頃治訟者，得利爲常，見賄廳讞。便有財之訟，如右投水。乏者之訴，似水投石。是以貧民則不知所由，臣道亦於焉闕。

六曰：懲惡勸善，古之良典。是以无匿人善，見悪必匡。其諂詐者，則爲覆二國家之利器，爲絶人民之鋒劔。亦佞媚者，對上則好説下過，逢下則誹謗上失。其如此人，皆无忠於君、无仁於民，是大亂之本也。

七曰：人各有任。掌宜不濫。其賢哲任官，頌音則起。奸者有官，禍亂則繁。世少生知，剋念作聖。事無大少，得人必治。時無急緩，遇賢自寛。因此國家永久，社禝勿危。故古聖王，爲官以求人，爲人不求官。

八曰：群卿百僚，早朝晏退。公事靡監，終日難盡。是以，遲朝不逮于急，早退必事不盡。

九曰：信是義本。毎事有信。其善悪成敗，要在于信。群臣共信、何事不成。群臣无信，萬事悉敗。

十曰：絶忿棄瞋，不怒人違。人皆有心，心各有執。彼是則我非。我是則彼非。我必非聖，彼必非愚；共是凡夫耳。是非之理，詎能可定。相共賢愚，如鐶无端。是以，彼人雖瞋，還恐我失。我獨雖得，從衆同擧。

十一曰：明察功過、賞罰必當。日者賞不在功。罰不在罪。執事群卿、宜明賞罰。

十二曰：國司國造、勿収斂百姓。國非二君。民無兩主。率土兆民、以王爲主。所任官司、皆是王臣。何敢與公、賦斂百姓。

十三曰：諸任官者、同知職掌。或病或使、有闕於事。然得知之日、和如曾識。其以非與聞。勿防公務。

十四曰：群臣百僚，無有嫉妬。我既嫉人，人亦嫉我。嫉妬之患，不知其極。所以智勝於己則不悦，才優於己則嫉妬。是以，五百歲之後，乃今遇賢，千載以難得。其不得賢聖，何以治國。

十五曰：背私向公，是臣之道矣。凡人有私必有恨，有憾必非同，非同則以私妨公。憾起則違制害法。故初章云：上下和諧，其亦是情歟。

十六曰：使民以時，古之良典。故冬月有間，以可使民。從春至秋，農桑之節，不可使民。其不農何食，不桑何服。

十七曰：夫事不可獨斷，必與衆宜論。少事是輕，不可必衆。唯逮論大事，若疑有失，故與衆相辯，辭則得理。
沖繩縣

**沖繩縣**在日本。本中國藩屬，曰琉球國。江戶初，薩摩軍之。及至明治維新，廢藩置縣，因而為沖繩縣。都那覇市。日謂尖閣諸島屬之。東北望九州島，西望臺灣。

## 政區
### 市
* 名護市
* 宇流麻市
* 沖繩市
* 宜野灣市
* 浦添市
* 那霸市
* 豐見城市
* 絲滿市
* 南城市
* 宮古島市
* 石垣市

### 町/村

* 國頭郡
** 國頭村
** 大宜味村
** 今歸仁村
** 本部町
** 恩納村
** 宜野座村
** 金武町
** 東村
** 伊江村
* 中頭郡
** 讀谷村
** 嘉手納町
** 北谷町
** 北中城村
** 中城村
** 西原町
* 島尻郡
** 與那原町
** 南風原町
** 八重瀨町
** 伊平屋村
** 伊是名村
** 久米島町
** 渡嘉敷村
** 座間味村
** 粟國村
** 渡名喜村
** 南大東村
** 北大東村
* 宮古郡
** 多良間村
* 八重山郡
** 竹富町
** 與那國町

## 它典
* 沖繩縣政府

分類:九州地方‎區劃‎
愛媛縣

**愛媛縣**者，日本之縣也，處四國島，古名伊豫國。今名世以橘。都松山市也。無村縣也。

## 政區
### 市

* 松山市
* 今治市
* 宇和島市
* 八幡濱市
* 新居濱市
* 西條市
* 大洲市
* 伊豫市
* 四國中央市
* 西豫市
* 東溫市

### 町村

* 越智郡
** 上島町
* 上浮穴郡
** 久萬高原町
* 伊豫郡
** 松前町
** 砥部町
* 喜多郡
** 內子町
* 西宇和郡
** 伊方町
* 北宇和郡
** 松野町
** 鬼北町
* 南宇和郡
** 愛南町

## 它典
* 愛媛縣政府

分類:四國地方區劃‎區劃‎
都道府縣

日本國明治四年，詔廢藩，分置七十二**縣**，其後多變。廿一年，定制四十三縣。又有置一**都**一**道**二**府**，合四十七部。

## 六等之分

都道府縣之下置郡、政令指定都市十七。政令指定都市為有口五十萬者，並成一方之要邑，即授自治。下稱政令市。另有特例市四十四、中核市三十五，乃中邑授自治類也。治所皆中核市以上者。

其下置町、村、並特別區廿三。特別區為東京都專有，其上不置郡。東京都之島亦置町，其上亦不置郡。

其下置區。又其下置次等之町、區。至下者曰丁目。為六等。

## 都道府縣

自北至南者：

至北為北海道，治札幌市，口五百六十萬餘，札幌亦政令市也。

南跨津輕海峽，即青森縣，治青森市；南秋田縣，治秋田市；東岩手縣，治盛岡市；南宮城縣，治仙臺市，仙臺亦政令市也；西山形縣，治山形市；南福島縣，治福島市。此六縣為東北地方，口九百六十萬餘。

福島南即栃木縣，治宇都宮市；東茨城縣，治水戶市；南千葉縣，治千葉市，千葉亦政令市也；西跨浦賀水道，即神奈川縣，治橫濱市，有三政令市曰橫濱、川崎、相模原；北東京都，京師之所在，天皇之居；北埼玉縣，治埼玉市，埼玉亦政令市也；北群馬縣，治前橋市。此一都六縣為關東地方，口四千一百萬餘。

群馬西即新潟縣，治新潟市，新潟亦政令市也；西富山縣，治富山市；西石川縣，治金澤市；南福井縣，治福井市；東岐阜縣，治岐阜市；東長野縣，治長野市；東山梨縣，治甲府市；南靜岡縣，治靜岡市，有二政令市曰靜岡、濱松；西愛知縣，治名古屋市，名古屋亦政令市也。此九縣為中部地方，口二千三百萬餘。

愛知西即三重縣，治津市；北滋賀縣，治大津市；北京都府，治京都市，京都亦政令市也；南奈良縣，治奈良市；西和歌山縣，治和歌山市；北大阪府，治大阪市，有二政令市曰大阪、堺；西兵庫縣，治神戶市，神戶亦政令市焉。此二府四縣為近畿地方，口二千萬餘。

兵庫西即鳥取縣，治鳥取市；西島根縣，治松江市；南山口縣，治山口市；東廣島縣，治廣島市，廣島亦政令市焉；東岡山縣，治岡山市，岡山亦政令市焉；此五縣為中國地方，口七百六十萬餘。

岡山南跨瀨戶內海即香川縣，治高松市；南德島縣，治德島市；南高知縣，治高知市；西愛媛縣，治松山市。此四縣為四國地方，口四百萬餘。

愛媛西望大分縣，治大分市；北福岡縣，治福岡市，有二政令市曰福岡、北九州；西佐賀縣，治佐賀市；南長崎縣，治長崎市；東望熊本縣，治熊本市，熊本亦政令市焉；東宮崎縣，治宮崎市；南鹿兒島縣，治鹿兒島市。此七縣為九州地方，口一千三百萬餘。

至南為沖繩縣，在琉球諸島，治那霸市，口一百三十萬餘。

分類:平成制度
大阪府

**大阪府**，在日本。於國中治二挾，而財甚眾。古名「難波」，接京都府、奈良縣、兵庫縣、和歌山縣，其西南鄰大阪灣。人工嶼在焉，上有機場，曰關西國際機場，一名關西国際空港，是亦屬大阪府。治在大阪市。

## 辨名
大阪以豪族大坂氏得名。然「坂」字可解爲「反土」，歸返於土也。故民多作「阪」。明治元年，設大阪府，即用「阪」字，然閭左猶混用「阪」「坂」。
## 政區
### 市

* 大阪市
** 都島區
** 福島區
** 此花區
** 西區
** 港區
** 大正區
** 天王寺區
** 浪速區
** 西淀川區
** 東淀川區
** 東成區
** 生野區
** 旭區
** 城東區
** 阿倍野區
** 住吉區
** 東住吉區
** 西成區
** 淀川區
** 鶴見區
** 住之江區
** 平野區
** 北區
** 中央區
* 堺市
** 堺區
** 中區
** 東區
** 西區
** 南區
** 北區
** 美原區
* 岸和田市
* 豐中市
* 池田市
* 吹田市
* 泉大津市
* 高槻市
* 貝塚市
* 守口市
* 枚方市
* 茨木市
* 八尾市
* 泉佐野市
* 富田林市
* 寢屋川市
* 河內長野市
* 松原市
* 大東市
* 和泉市
* 箕面市
* 柏原市
* 羽曳野市
* 門眞市
* 攝津市
* 高石市
* 藤井寺市
* 東大阪市
* 泉南市
* 四條畷市
* 交野市
* 大阪狹山市
* 阪南市

### 町村

* 三島郡
** 島本町
* 豐能郡
** 豐能町
** 能勢町
* 泉北郡
** 忠岡町
* 泉南郡
** 熊取町
** 田尻町
** 岬町
* 南河內郡
** 太子町
** 河南町
** 千早赤阪村

## 引據

## 它典
* 大阪府政府 

分類:近畿地方區劃
中江兆民

**中江兆民**，日本土佐藩人。弘化四年十一月一日生，屢興學風，倡論自由，嘗為眾議院議員，明治三十四年十二月十三日卒，年六十四。

## 另見
*自由民權運動
*幸德秋水

分類:明治列傳
返點

**返點**者，訓讀漢文時，所加圏點也。倭人於漢文加點返讀，以合倭語，明其義也。

レ點、一二點、上下點、甲乙丙點等，皆有之。尚，合送假名而謂之訓點。
返點之圏點者，返讀以合日語文法者也。有**雁點**、一二三點、上中下點、甲乙丙點等。
## 例
一レ二，則先讀二後讀一。

## 兼查
*訓讀
古文書

**古文書**者，史料也。有二類，曰古文書、曰古紀錄。古文書者，古遺他人之書也。特指書簡、詔文。

## 另見
*古文書學
二毛作

**二毛作**者，東瀛之農術也。凡一歲之內，一田而再熟。初植既穫，旋藝他稼，使地無曠時。

## 辨名

此即華言所謂「一年兩熟」者也。
漢文訓讀

**漢文訓讀**者，日本人於漢文加點返讀，以合日語，明其義之術也。另有謂「訓讀」者，日本字音也。與是有別。

## 符號
其於漢文所誌之符號者，曰「訓點」。

**乎古止點**者，往古之符號，而百家各異，莫衷一是，茲不贅述。

今者，所謂訓點，訓與點也。訓者，送假名（或曰添假名）也。點者，返點也。

**返點**者，返讀以合日語文法者也。有雁點（或曰レ點），一二三點，上中下點，甲乙丙點等。

## 例

譬如「學而時習之」，讀以訓點，爲「」，讀曰「」，書以新字新假名，則爲「」。

又如「楚人有鬻盾與矛者」，讀以訓點，爲「」，是為訓讀文；讀曰「」，是爲漢文訓讀體。

## 兼查
*訓讀
物部氏

**物部氏**者，日本氏族也。其先出皇祖神天照大神之孫‧天照國照彥天火明櫛玉饒速日尊之子‧宇摩志麻治命（可美真手命）。時值神武天皇東征，而饒速日尊已崩，宇摩志麻治命遂禪天位於神武天皇，自為臣子。平國之後，神武天皇詔宇摩志麻治命曰:「長髓彥，為性狂迷，兵勢猛銳。至於敵戰，誰敢堪勝。而不據舅計，率軍歸順。遂欽官軍。朕嘉其忠節！」特加包寵。授以神劍（平國之劍‧韴靈），答其大勳。神武天皇二年，又詔：「汝之勳功矣，念惟大功也。公之忠節焉，思惟至忠矣。是以先授神靈之劍，崇報不世之勵。今配股肱之職，永傳不貳之美。自今以後，生生世世子子孫孫八十聯綿，必胤此職。永為龜鏡矣！」是後子孫每任要質，掌政祭、武事。

用明天皇二年夏四月，上病。群臣議禱於佛。物部守屋、中臣勝海連二人忠諫曰：「何捨本國之神，而敬蕃國之神乎？」適，皇弟延僧入宮。守屋怒，既而聞馬子等欲害己，適阿都避之。馬子之黨跡見赤檮，殺勝海。秋七月，馬子與聖德太子相謀，將兵攻守屋。守屋積稻為壘，而鬥戰不利，為赤檮所射薨，妻子咸遭害，餘眾盡潰散。世傳，大連家多藏本邦古典籍，是時散亡殆盡。後學嘆息焉。守屋家資人捕鳥部萬，在難波，聞大連及難，單騎夜遁，匿河內山中。馬子遣兵索之，萬走入深篁，以繩繫竹梢而搖曳之。眾意其有伏兵，不敢逼近。萬乃逸去。有一人，伏溪口，射之中膝。追者亦及，隔水而射，飛矢如蝗。萬，輪刀大呼，奮擊殺三十餘人。竟，自刎而死，肆屍於市。

其後，壬申之亂，物部麻呂隨帝大友，兵敗，餘徒皆散，獨麻呂從之。亂後，天武帝以麻呂有能，重之，賜改姓石上。曰石上者，以物部氏歷掌石上神宮矣。

氏族聞名者，有石上麻呂、石上乙麻呂、石上宅嗣等。
石上宅嗣

石上宅嗣，左大臣物部麻呂孫，中納言物部乙麻呂子也。性朗悟，有姿儀。好學，博涉經史。善屬文，工草隸。稱德朝，累官至參議，敘從三位，兼式部卿。光仁帝之立，預定策。寶龜初，出為太宰帥。居無幾，遷式部卿，任中納言。六年，請改姓物部朝臣。尋兼皇太子傅、中務卿。十年，敕復本姓。明年，轉大納言。天應元年，進正三位。尋薨。年五十三，時人悼之。遺言薄葬。詔贈正二位。自寶字以後，善文者，世推宅嗣與淡海三船並稱。性愛山水，每遇所適，攬筆成篇。其詩賦數十首傳于世。嘗捨其宅，創阿閦寺。寺內建一院，藏儒書。名曰芸亭。自作記，其略曰：「內外兩門，本為一體。漸極似異，善誘不殊。僕捨家為寺，歸心久矣。為助內典，加置外書。地是伽藍，事須禁戒。庶，以同志入者，無滯空有，兼忘物我，異代來者，超出塵勞，歸於覺地矣。」有欲就閱者則聽。其院今存焉。（續日本紀。○高僧傳要文鈔云，宅嗣號芸亭居士，法名梵行。捨宅為寺。寺東南造芸亭院，築山穿沼，植竹栽花。其西南構禪門，東北建方丈室。嘗作三藏讚，附入唐使，送之于唐。唐內道場僧飛錫嘆曰：「毘羅邪有長者子，日本國有維摩詰。」）

## 攷核
*續日本紀 石上宅嗣薨傳
*大日本史 石上宅嗣
石上麻呂

**石上麻呂**，本姓物部連。大連物部目之後，衛部宇麻呂子也。【續日本紀。○本書宇麻呂作宇麻乃，舊事紀作馬古。今考公卿補任定之。又按舊事紀，馬古，孝德時，授大華上氏印大刀食封千煙，奉齋神宮，而日本紀及諸書不載，今無所徵。】壬申之亂，帝大友敗走，大臣以下皆散，獨麻呂從之。天武朝，授大乙上，為遣新羅大使。踰年而還，授小錦下，進直廣參，【日本紀。】改賜今姓。【姓氏錄。】持統朝，赴筑紫監新城。尋進直廣壹，假資人五十。【日本紀。】進直大壹。文武朝，為筑紫總領，尋拜中納言。大寶元年，授正三位，為大納言兼太宰帥。【按源氏河海鈔，為太宰帥始於此者，誤。】慶雲元年，拜右大臣，益封二千一百七十戶。和銅元年，累進正二位，轉左大臣。遷都平城，麻呂為難波京留守。養老元年，薨。【續日本紀。】年七十八。【公卿補任。】帝深悼，廢朝，遣式部卿長屋王、左大辨多治此三宅麻呂，就第弔膊，贈從一位。百姓追慕，無不痛惜。又賜其家絁一百匹、絲四百絇、綿一千斤、布二百端。子物部乙麻呂。【續日本紀。】

## 攷核
*續日本紀 石上麻呂薨傳
*大日本史 石上麻呂
物部守屋

**物部守屋**，或作**物部弓削守屋**，物部尾輿子也。繼父為大連。敏達朝，佛法漸行于世。大臣蘇我馬子首崇信之。守屋愁其不敬國神，心不喜之，頗有所規諫。十四年，人民多疫死。守屋與大夫中臣勝海，俱諫曰：「自先朝以逮陛下，疾疫流行，生民將絕。此豈非由蘇我臣首倡佛法歟。請宜禁絕。」詔從之。守屋躬自往寺，距于胡床，毀塔宇、燔佛像，棄餘燼于難波堀江。是日，無雲而雨。守屋被雨衣，責馬子及其徒信佛者，遣佐伯御室，逮馬子所崇信三尼。馬子啼泣出之，吏人奪其納衣，撻於海石榴市。馬子堪恥之，由是搆怨。守屋嘗與穴穗部皇子相善，皇子陰抱異志，使守屋率兵攻三輪逆。守屋往斬之。馬子歎曰：「天下之亂不久矣。」守屋曰：「非汝小子之所知也。」用明帝二年，帝不豫，詔欲歸佛，令群臣議之。守屋、勝海又諫曰：「背國神而敬蕃神，由來不識若斯事乎。」唯馬子贊之，引豐國法師入宮中。守屋大怒睨視。押坂部毛屎密告守屋曰：「今群臣圖君，將要於路。」守屋乃退居於阿都別業，聚兵自衛。勝海亦聚兵應之，作彥人、竹田二皇子像厭之。既而勝海知事不成，適水派宮，歸于彥人皇子。舍人跡見赤檮伺其出宮而擊殺之。守屋使人謂馬子曰：「竊聞群卿謀我，我故退焉。」而馬子益招集其黨，日夜警備。及帝崩，守屋欲舍諸皇子，而立穴穗部皇子為嗣，託獵淡路，而與穴穗部皇子相謀。事泄，馬子遣兵殺穴穗部皇子與宅部皇子。而與柏瀨部、竹田、豐聰耳、難波、春日諸皇子，及紀男麻呂、巨勢比良夫、膳賀柂夫、葛城烏那羅，俱率師攻守屋，遣大伴嚙、阿部人、平群神手、坂本糠手、春日臣，從志紀郡抵澁河家。守屋親率子弟及家兵，築稻城拒戰，兵勢甚壯。守屋登樹雨射，諸皇子軍恐怖三退。豐聰耳及馬子整兵進攻。跡見赤檮射墮守屋，遂殺守屋並其子。軍潰，其眾舉被皂衣，為獵廣瀨勾原而遁。子男親戚，或有變姓名逃匿者。時人謂曰：「蘇我大臣之妻，物部大連之妹也。大臣妄用妻計，而亡舅家。」蘇我馬子滅守屋，日益驕橫，勢不可止，遂至暗殺天皇之譜。

## 攷核
*大日本史 物部守屋
物部乙麻呂

**物部乙麻呂**，奈良時公卿、詩人、歌人。或曰**石上乙麻呂**。左大臣麻呂三子也。

## 生平
天平四年，拜從五位上丹波守。

十年，累遷從四位下左大辨。

十一年，坐姦友藤原宇合妻久米若女，流土佐。後召還，歷西海道巡察使、常陸守、右大辨，遷中務卿。

二十年，授從三位參議。

翌天平二十一年（天平勝寶元年），拜中納言。二年，薨。

## 文名
其在南荒，臨淵吟澤，寫心文藻，著銜悲集二卷，傳于今世。天平中，舉遣唐使，終不行。授中納言後，自登台位，風釆日新，芳猷雖遠列，蕩然時年。

## 系譜
*父：石上麻呂
*母：不詳
**男子：石上宅嗣（729-781）
**男子：石上息嗣

## 考

*懷風藻
*大日本史物部乙麻呂傳
東京都

**東京都**，實為日本之都。有皇居、國會。所在，古為武藏、下總二國之地，曰江戶。明治元年，遷都於此，因在舊京都之東，遂易茲名。財所甚豐，馳名天下。並其屬郊，口凡三千七百萬有奇，甲於天下。在關東平原，傍東京灣，多填海以為地。

都廳所在，東京都新宿区西新宿二丁目。此《定東京都廳位置之條例》所定。
## 政區

東京都有二十三區、二十六市、一郡、四支廳。
### 區
*千代田區
*中央區
*港區
*新宿區
*文京區
*品川區
*目黑區
*大田區
*世田谷區
*澁谷區
*中野區
*杉並區
*豐島區
*北區
*板橋區
*練馬區 
*臺東區
*墨田區
*江東區
*荒川區
*足立區
*葛飾區
*江戶川區
### 市部
*昭島市
*秋留野市
*稻城市
*青梅市
*清瀨市
*國立市
*小金井市
*國分寺市
*小平市
*狛江市
*立川市
*多摩市
*調布市
*西東京市
*八王子市
*羽村市
*東久留米市
*東村山市
*東大和市
*日野市
*府中市
*福生市
*町田市
*三鷹市
*武藏野市
*武藏村山市
### 郡
*西多摩郡
### 支廳
*大島支廳
*三宅支廳
*八丈支廳
*小笠原支廳
## 引據

## 兼查
*日本都道府縣
*日本三大都市
## 它典
*東京都官網 

分類:關東地方區劃‎
分類:基礎之文
內蒙古自治區

**內蒙古自治區**者，簡曰**內蒙古**，中華人民共和國之自治區也。鄰黑龍江、吉林、遼寧、河北、山西、陜西、寧夏、甘肅諸省及俄蒙两國。呼和浩特爲府城，方二千一百七十五里有奇，口二千三百六十八萬，以蒙古人、漢人爲多，亦有朝鮮、達斡爾、卾倫春等族。
下轄九市三盟，九市者，呼和浩特、包頭、烏海、赤峰、卾爾多斯、呼倫貝爾、通遼、巴彥淖爾、烏蘭察布也；三盟者，阿拉善、錫林郭勒、興安也。

漢匈奴故地，唐突厥之屬，及至金宋，蒙古諸部興焉，元，蒙古定天下，爲中書省、嶺北行省屬。明時爲韃靼、瓦剌地，清時定居境內之漠南蒙古稱內蒙古，始有內蒙古之名，民國時分綏遠、熱河、察哈爾諸省。民國三十六年五月一日，始立內蒙古自治區。

## 它典
*內蒙古自治區政府
鹿屯島

**鹿屯島**，俄羅斯濱海邊疆州之島也，圖們江上，位其東。原清外東北領土。

## 賢
*李舜臣
流亡政府

**流亡政府**者，無土無民之國也。多為本國政變，國君不得已棄國遠遁，聚眾他邦，以圖復國。
漢中

*秦郡也，漢武帝屬益州，魏元帝時改屬梁州，唐廢。見漢中郡。
*漢中市。屬陝西省。
扶餘

**扶餘**，古方國也，亦曰**夫餘**、**鳧臾**。在漢玄菟北千里。南與高句驪，東與挹婁，西與鮮卑，北有弱水。地方二千里，戶八萬，有城邑宮室，地宜五穀。其人強勇，會同揖讓之儀，有似中國。

其出使，乃衣錦罽，以金銀飾腰。其法，殺人者死，沒入其家；盜者一責十二；男女淫，婦人妬，皆殺之。若有軍事，殺牛祭天，以其蹄占吉凶，蹄解者為凶，合者為吉。死者以生人殉葬，有槨無棺。其居喪，男女皆衣純白，婦人著布面衣，去玉珮。出善馬及貂豽、美珠，珠大如酸棗。其國殷富，王印文稱濊王之印。國中有古濊城，本濊貊之城也。

新莽地皇三年，高句麗大武神王伐之，其王帶素亡。弟率眾遷至鴨淥谷，號曷思王，萬民復投，遂興。

復國之初，與中國和戰不定。建武二十五年，遣使奉貢，光武厚答報之，於是使命歲通。然於安帝永初五年，寇鈔樂浪，殺傷吏民。後復歸附，延光元年春二月，其王遣子將兵救玄菟，擊高句麗、馬韓、濊貊，破之，遂遣使貢獻，自是，終漢之世，朝貢不絕。

後晉代漢興，復叛，永康元年春正月，寇玄菟，太守公孫域與戰，破之，復臣中華。

自漢以來，役屬挹婁，使之無以通中原﹔及至三國，高句麗益強，扶餘日衰，挹婁始自通貢。

太康六年，為慕容廆所襲破，其王依慮自殺，子弟走保沃沮。帝為下詔曰：「扶餘王世守忠孝，為惡虜所滅，甚愍念之。若其遺類足以復國者，當為之方計，使得存立。」有司奏護東夷校尉鮮于嬰不救扶餘，失於機略。詔免嬰，以何龕代之。翌年，遣督郵賈沉率兵復扶餘之國。

然歷此一劫，國力大衰，苟能殘存而已。魏孝文帝太和十八年二月，舉國降高句麗，遂亡。遺民殘留故土，不欲去，復為勿吉所逐。

高句麗、百濟，悉其別種，故高句麗亦曰卒本扶餘、百濟亦曰南扶餘。

## 據
* 《後漢書·扶餘本傳》
* 《後漢書·安帝本紀》
* 《晉書·東夷傳》
* 《魏書·高句麗傳》
* 《中國大百科智慧藏》，扶餘一文，邱久榮著
* 《三國史記》
吳範

**吳範**字**文則**，漢會稽上虞人也。

範以治歷數，風氣聞於郡中。舉有道，詣京都，世亂不行。會孫權起於東南，範委身服事，每有災祥，推數言狀，其術多效，遂以顯名。

初，權在吳郡，欲討黃祖。範曰：「今茲少利，不如明年。明年戊子，荊州劉表亦身死國亡。」權遂征祖，不能克。明年，軍出，行及尋陽，範令催兵急行，至即破祖。權恐失祖，範曰：「未遠，必生擒祖。」至五更中，果得之。範又言：「江南有王氣，亥子之間有大福慶。」權曰：「若終如言，以君為侯。」

劉表竟死，荊州分割。及壬辰歲，範又白言：「歲在甲午，劉備當得益州。」呂岱從蜀還，遇之白帝，說備部眾離落，必不克。權以難範，範曰：「臣所言者天道也，而岱所見者人事耳。」備即得蜀。

權與呂蒙謀襲關羽，近臣多曰不可。範曰：「得之。」後羽在麥城請降。權問犯曰：「競當降否？」範曰：「彼有走氣，言降詐話耳。」權使潘璋邀其徑路，覘候者還，自羽已去。範曰：「雖去不免。」問其期，曰：「明日日中。」權立表下沙漏以待之。及中不至，權問其故，範曰：「時尚未正中也。」頃之，有風動帷，犯拊手曰：「羽至矣。」須臾，外稱萬歲，傳言得羽。

後權與曹魏為好，範曰：「以風氣言之，彼以貌來，其實有謀，宜為之備。」終皆如言，其占驗明審如此。權以範為騎都尉，領太史令，數從訪問，欲知其竅。範不告權。權由是恨之。

權為吳王，範曰：「昔在吳中，嘗言此事，大王識之邪？」王曰：「有之。」因呼左右，以侯綬與範。範手推不受。及後論功，以範為都亭侯。後削其名。

範素與魏滕相善。滕嘗有罪，權責怒甚嚴，敢有諫者死。範乃髡頭自縛門下，使鈴下以聞。鈴下不敢，範曰：「使汝為吳範死，子以屬我。」鈴下乃排閣入。言未卒，權大怒，欲便投以戟。範突入，叩頭流血，言與涕並。良久，權釋，乃免滕。滕見範謝曰：「父母能生長我，不能免我於死。丈夫相知，如汝足矣，何用多為！」

黃武五年，範病卒。長子先死，少子尚幼，於是業絕。權追思之，募三州有能舉知術數如吳範、趙達者，封千戶侯，卒無所得。

範為人剛直，頗好自稱，然與親故交接有終始。

## 據
*《三國志·吳書·吳範劉惇趙達傳》
劉惇

**劉惇**字**子仁**，漢平原人也。

惇遭亂避地，客游廬陵，事孫輔，以占數顯於南土。每有水旱寇賊，皆先時處期，無不中者。輔異焉，以為軍師，號曰**神明**。 

建安中，孫權在豫章，時有星變，以問惇。惇曰：「災在丹楊。」權曰：「何如？」曰：「客勝主人，到某日當得問。」是時邊鴻作亂，正如惇言。

### 特徵

惇於諸術皆善，尤明太一，皆能推演其事，窮盡要妙。著書百餘篇，名儒刁玄稱以為奇。惇亦寶愛其術，不以告人，故世莫得而明也。

## 評

*《三國志》評曰：「三子各於其術精矣，其用思妙矣，然君子等役心神，宜於大者遠者，是以有識之士，捨彼而取此也。」

## 據
*《三國志·吳書·吳範劉惇趙達傳》
瀨戶內海

**瀨戶內海**，間本州、四國、九州。方一萬九千七百公里，東西四百五十公里，極深處一百又五米。海中有山三千餘，至者曰淡路島。有鱟、鯊出焉。時有赤潮。自日本至華夏之舶，多取道於此。有三口，東以紀伊水道出太平洋，南以豐後水道出太平洋，西以關門海峽出日本海。

海之四圍，亦稱**瀨戶內地方**。昭和九年三月十六置瀨戶內海國立公園。嚴島神社立於海中。

分類:日本地理志
李賀

**李賀**，字**長吉**，系出唐鄭王後。

七歲能辭章，韓愈、皇甫湜始聞未信。過其家，使賀賦詩，援筆輒就如素構，自目曰《高軒過》。二人大驚，自是有名。

為人纖瘦，通眉，長指爪。能疾書，每旦日出，騎弱馬，從小奚，奴，背古錦囊，遇所得，書投囊中，未始先立題，然後為詩，如它人牽合程課者。及暮歸，足成之。非大醉、弔喪日率如此，過亦不甚省，母使婢探囊中，見所書多，即怒曰：「是兒要嘔出心乃已耳！」以父名晉肅，不肯舉進士，愈為作《諱辨》，然卒亦不就舉。辭尚奇詭，所得皆驚邁，絕去翰墨畦逕，當時無能效者。樂府數十篇，雲韶諸工皆合之絃管，為協律郎。卒年二十七，與游者權璩、楊敬之、王恭元，每譔著，時為所取去。賀亦早逝，故其詩歌世傳者鮮焉。

## 據
* 《唐書·李賀傳》

分類:唐列傳
趙達

**趙達**字**子仁**，漢河南上虞人也。少從侍中單甫受學，用思精密。謂東南有王者氣，可以避難，故脫身渡江。

達嘗宴於鄰家，取盤中箸，再三從橫之，乃言：「卿東壁下有美酒一斛，又有鹿肉三斤，何以辭無？」時坐有他賓，主人慚曰：「以卿善射有無，欲相試耳，竟效如此。」遂出酒酣飲。又有書簡上作千萬數，著空倉中封之，令達算之。達處如數，云：「但有名無實。」其精微若是。

達寶惜其術，自闞澤、殷禮皆名儒善士，達秘而不告。太史丞公孫滕少師事達，拜跪而請其術。達曰：「吾先人得此術，欲圖為帝王師，至仕來三世，不過太史郎，誠不欲復傳之。且此術微妙，頭乘尾除，一算之法，父子不相語。然以子篤好不倦，今真以相授矣。」飲酒數行，達起取素書兩卷，大如手指，達曰：「當寫讀此，由自解也。吾久廢，不復省之。今欲思論一過，數日當以相與。」滕如期往，至乃陽求索書，驚言失之，云：「女婿昨來，必是渠所竊。」遂從此絕。

孫權行師征伐，每令達有所推步，皆如其言。權問其法，達終不語，由此見薄，祿位不至。達常笑謂諸星氣風術者曰：「當回算帷幕，不出戶牖以知天道，而反晝夜暴露以望氣樣，不亦難乎！」閒居無為，引算自校，乃歎曰：「吾算訖盡某年月日，其終矣。」後如期死。權聞達有書，求之不得，法術絕焉。      

達治九宮一算之術，究其微旨，是以能應機立成。對問若神，無不中效，法術絕焉。

## 評

*陳壽：「三子各於其術精矣，其用思妙矣，然君子等役心神，宜於大者遠者，是以有識之士，捨彼而取此也。」

## 據

*《三國志·吳書·吳範劉惇趙達傳》
王著

**王著**者，吳廬江人，蕃弟也。

著與弟延皆作佳器。郭馬起事，不為馬用，見害。

## 據

*《三國志·吳書·王樓賀韋華傳》
王延

**王延**者，吳廬江人，蕃之弟也。

延與弟著皆作佳器。郭馬起事，不為馬用，見害。

## 據

*《三國志·吳書·王樓賀韋華傳》
潘濬

**吳劉陽侯潘濬**字**承明**，後漢武陵漢壽人也。又作**潘浚**。

濬弱冠從宋仲子受學。年未三十，荊州牧劉表辟為江夏從事。時沙羨長贓穢不脩，濬殺之，一郡震竦。後為湘鄉令，治甚有名。

劉備領荊州，以濬為治中從事。備入蜀，留典州事。

呂蒙殺關羽，并荊州，拜濬輔軍中郎將，授以兵。遷奮威將軍，封常遷亭侯。

孫權稱尊號，拜少府。進封劉陽侯，遷太常。五谿蠻夷叛，權假濬節，督諸軍討之。濬信賞必行，法不可干，斬首蓋以萬數，自是群蠻衰弱，一方寧靜。

後濬與陸遜俱駐武昌，共掌留事，還復故。

有魏降人隱蕃來投，為群眾所親，獨濬、羊衟、楊迪拒與來往，又濬書責子翥，時人怪之，及蕃敗死，濬等為諸人所服。又校事呂壹操弄威柄，奏按丞相顧雍、左將軍朱據等，皆見禁止。濬詣建業，欲盡辭極諫。至，聞太子登已數言之而不見從。濬乃大請百寮，欲因會手刃殺壹，以身當之，為國除患。壹密聞知，稱疾不行。濬每進見，無不陳壹之姦險也。由此壹寵漸衰，後遂誅戮。

赤烏二年，濬卒，子翥嗣。濬女配建昌侯孫慮。

## 評

*《三國志》評曰：「潘浚公清害斷，節概梗梗，有大丈夫格業。」

## 據

*《三國志·吳書·潘濬陸凱傳》
陸凱

**吳嘉興侯陸凱**字**敬風**，後漢吳郡吳縣人，丞相遜族子也。黃武中為永興、諸暨長，所在有治跡，拜建武都尉，領兵。雖統軍眾，手不釋書。好《太玄》，論演其意。赤烏中，除儋耳太守，討朱崖，斬獲有功，遷建武校尉。

五鳳二年，討山賊陳毖於零陵。克捷，拜巴丘督、偏將軍，封都鄉侯，轉武昌右部督，與諸將共赴壽春；還，累遷蕩魏、綏遠將軍。

孫休即位，拜征北將軍，假節領豫州牧。

孫皓立，遷鎮西大將軍，都督巴丘，領荊州牧，進封**嘉興侯**。

寶鼎元年，遷左丞相。或曰是年十二月，凱與大司馬丁奉、御史大夫丁固謀，欲廢皓立孫休子，不果。皓時徙都武昌，命百姓溯流供給，又政事多謬，黎無窮匱，凱上疏陳明利害。皓遣親近趙欽口詔報凱前表曰：「孤動必遵先帝，有何不平？君所諫非也。又建業宮不利，故避之，而西宮室宇摧朽，須謀移都，何以不可徙乎？」凱復上疏。然吳人多不聞凱有此表，虛實難明。時何定佞巧便辟，貴幸任事，凱面責之。定大恨凱，思中傷之，凱終不以為意。皓常以凱數犯顏忤旨，加何定譖之，既以重臣，難繩以法，又陸抗時為大將在疆場，故以計容忍。抗卒，竟徙凱家建安郡。

建衡元年，疾病。皓遣中書令董朝問所欲言，凱陳：「何定不可任用，宣授外任，不宜委以國事。奚熙小吏，建起浦裡田，欲復嚴密故跡，亦不可聽。姚信、樓玄、賀劭、張悌、郭逴、薛瑩、滕脩及族弟陸喜、陸抗，或清白忠勤，或姿才卓茂，皆社稷之楨干，國家之良輔。願陛下重留神思，訪以時務，各盡其忠，拾遺萬一。」遂卒。時年七十二。有子禕。

凱性不好人視己，群臣侍見，精莫敢進。

## 評

*《三國志》評曰：「陸凱忠壯質直，皆節概梗梗，有大丈夫格業。」

## 據

*《三國志·吳書·潘濬陸凱傳》
陸禕

**陸禕**者，吳吳郡吳縣人，左丞相凱子也。

禕初為黃門侍郎，出領部曲，拜偏將軍。

凱亡後，入為太子中庶子。

右國史華核表薦禕曰：「禕體質方剛，器干強固，董率之才，魯肅不過。及被召當下，逕還赴都，道由武昌，曾不回顧，器械軍資，一無所取，在戎果毅，臨財有節。夫夏口，賊之沖要，直選名將以鎮戍之，臣竊思惟，莫善於禕。」

### 家屬
#### 父
*陸凱
#### 戚
*陸胤，禕叔父。
*陸式，禕堂弟。
*陸遜，族人。

## 據
*《三國志·吳書·潘濬陸凱傳》
陸胤

**陸胤**字**敬宗**，漢吳郡吳人，嘉興侯凱弟也。始為御史、尚書選曹郎。太子和聞其名，待以殊禮。會全寄、楊竺等阿附魯王霸，與和分爭，陰相譖構，胤坐收下獄，楚毒備至，終無他辭。事平，為衡陽督軍都尉。

赤烏十一年，交阯、九真夷賊攻沒城邑，交州騷動。以胤為交州刺史、安南校尉。胤入南界，喻以恩信，賊帥百餘人，并民五萬餘家，莫不稽顙，交域清泰。加安南將軍。復討蒼梧建陵賊，破之。

永安元年，徵西陵督，封都亭侯，後轉左虎林。中書丞華覈上書薦焉。

卒，子式嗣。

## 評

*《三國志》評曰：「胤身潔事濟，著稱南土，可謂良牧矣。」

## 據

*《三國志·吳書·潘濬陸凱傳》
陸式

**陸式**者，漢吳郡吳縣人，胤子也。

父卒，式嗣。為柴桑都督、揚武將軍。

天策元年，與從兄禕俱徙建安。

天紀二年，召還建業，復將軍、侯。

### 家屬
#### 父
*陸胤

#### 戚

*陸凱，式伯父。
*陸禕，式從兄。
*陸遜，族人。

## 據

*《三國志·吳書·潘濬陸凱傳》
北朝隋唐五代宋天子列表

晉代惛亂，中原為五種顛覆，稱王者數。鮮卑拓拔部人珪平定中原，開王統，國號魏。數傳至孝文，其慕漢風，乃南都洛陽，盡行漢化。族人有不服者，暴亂北境，魏國勢弱。孝武間高歡另立新主，割裂山河。宇文泰保王入關。歡、泰既死，子裔皆篡魏。中原東為齊、西為周。周滅齊而復定中土，繼而漢人楊堅代周，立隋朝，定江左，自是王統復歸漢氏。

隋嗣主不明，天下騷亂，李淵乘機代隋，平定天下，開大唐盛世。由是兩傳，後宮稱制，女子為帝，而唐室終復立。安史之亂，藩鎮屢叛，民變蜂起，朝堂黨爭日烈，內廷中人持國。終為朱氏所篡，下開五代數十年，終為有宋平定。

宋代武功不振，邊關不保，遼夏交侵。中原卒為金所據，宋室南渡，偏安錢塘。蒙古勢盛，金夏俱亡。江淮無阻，奸臣持政。王統復亡於蒙元已。

## 魏
*魏太祖道武皇帝 代復國，稱帝，改國號魏。
*魏太宗明元皇帝
*魏世祖太武皇帝
*魏南安隱王
*魏高宗文成皇帝
*魏顯祖獻文皇帝
*魏高祖孝文皇帝 改元氏。
*魏世宗宣武皇帝
*魏肅宗孝明皇帝
*魏少主姑娘，詐以爲男子。
*魏少主釗
*魏敬宗孝莊皇帝
*魏顯文皇帝
*魏東海王
*魏汝南文宣王悅
*魏節閔皇帝 魏書作前廢帝。
*魏安定王 魏書作後廢帝。
*魏孝武皇帝 魏書作出帝，魏分東西。
*魏孝靜皇帝
為高洋所篡，魏亡。

西魏
*魏文皇帝
*魏廢帝
*魏恭皇帝
禪讓宇文覺，魏亡。

## 齊

*齊顯祖文宣皇帝
*齊廢帝
*齊肅宗孝昭皇帝
*齊世祖武成皇帝
*齊後主
*齊幼主
周亡齊

## 周

*周孝閔皇帝
*周世宗明皇帝
*周高祖武皇帝
*周宣皇帝
*周靜皇帝
禪讓楊堅，周亡

## 隋

*隋高祖文皇帝
*隋世祖明皇帝
*隋恭皇帝
禪讓李淵，隋亡

## 唐
唐代以降諡號極長，故四字以上者不詳列。
*唐高祖
*唐太宗
*唐高宗
*唐中宗
*唐睿宗 武氏篡唐，唐中斷
*則天順聖皇后 遺詔稱皇后，實為皇帝
*唐中宗 重祚
*唐睿宗 重祚
*唐玄宗
*唐肅宗
*唐代宗
*唐德宗
*唐順宗
*唐憲宗
*唐穆宗
*唐敬宗
*唐文宗
*唐武宗
*唐宣宗
*唐懿宗
*唐僖宗
*唐昭宗
*唐哀皇帝 後唐諡**昭宣光烈孝皇帝**
禪讓朱全忠，唐亡

## 梁

*梁太祖
*梁郢王友珪
*梁末帝
唐亡梁

## 唐

*唐莊宗
*唐明宗
*唐閔皇帝
*唐廢帝
晉亡唐

## 晉

*晉高祖
*晉出帝
契丹亡晉，漢代領中原

## 漢

*漢高祖
*漢隱皇帝
為周所篡

## 周

*周太祖
*周世宗
*周恭皇帝
為宋所篡

## 宋

*宋太祖
*宋太宗
*宋真宗
*宋仁宗
*宋英宗
*宋神宗
*宋哲宗
*宋徽宗
*宋欽宗 靖康之難
*宋高宗 以宗室入嗣，南遷臨安
*宋孝宗
*宋光宗
*宋寧宗
*宋理宗
*宋度宗
*宋恭帝
*宋端宗
*宋幼主
元南下，幼主投海，宋亡

分類:北朝列傳
分類:隋本紀
分類:唐本紀
分類:五代本紀
分類:宋本紀
晉國

**晉**，周諸侯也。姬姓侯爵，出自周武王少子唐叔虞，成王母弟也。初，邑姜方娠，有吉夢，及生子，有文在其手，曰虞，字子干。成王滅唐，翦桐葉為圭，與叔虞戲曰：「以此封。」若大臣史佚等，以天子無戲言，請擇日而成之，遂封叔虞於唐，居古大夏實沈之虛，參之分野，謂之太原，亦曰晉陽。在河汾之東北，地方百里，而都於翼。平陽絳邑縣東翼城是也。唐叔子燮父為晉侯，其數世孫文公重耳霸諸侯，其子孫為中國盟主者，百五十餘年，姬姓唯晉為霸主，王室賴之。其後公室益弱，卿大夫滋盛。政出於六卿。六卿者，韓、趙、魏、知、中行、范也。中行、范為四卿所滅。知復為韓趙魏所滅。自鄂侯二年魯隱公即位，《春秋》作，至定公午三十一年，西狩獲麟，又六世，其臣韓魏趙氏三分晉地，遷其君為家人。至晉靜公，為韓所弒。唐叔之祀遂絕。

## 晉君及夫人世子諡
叔虞，成王弟，始封唐侯，無諡。

叔虞子燮，都於晉，為晉侯，無諡。

燮子寧族諡武侯。

寧族子服人諡成侯。

服人子福諡厲侯。

福子宜臼諡靖侯。

宜臼子司徒諡僖侯。

司徒子籍諡獻侯。

籍子費生諡穆侯。

費生弟殤，叔自立，諡殤侯。

費生子仇襲殤，叔立，諡文侯。

仇子伯諡昭侯。

伯子平諡孝侯。

平子郄號鄂侯（居於鄂故名）。

郄子光諡哀侯。

光子為小子侯，武公弒之，無諡。

光弟緡為晉侯，武公弒之，無諡。

昭侯叔父成師，始封曲沃，諡桓叔。

成師子鱓諡莊伯。

鱓子稱始為晉侯諡武公。

稱子詭諸諡獻公。

詭諸子夷吾諡惠公。

夷吾子圉諡懷公。

詭諸子重耳諡文公。

文公納秦穆公之女，是為文嬴。

重耳子驩諡襄公。

夫人諡穆為穆嬴。

驩子夷皋，趙穿弒之，諡靈公。

驩弟黑臀諡成公。

黑臀子儒，一名據，諡景公。

據子州蒲，一名壽曼，欒書中行偃使人弒之，諡厲公。

驩曾孫周諡悼公。

周子彪諡平公。

彪子夷諡昭公。

夷子去疾諡頃公。

去疾子午諡定公。

午子鑿，又名錯，為出公，無諡。

夷曾孫驕諡哀公。

驕子抑，為盜所弒，諡幽公。

抑子止諡烈公。烈公十三年，周天子以韓、趙、魏三卿為諸侯。是為三晉。

止子頎諡孝公。

頎子俱酒，諡靜公。三晉弒靜公。晉絕。

以下追謚：

獻公世子申生，諡恭太子。

襄公少子捷，諡桓公。

捷子談，諡惠伯。

昭公少子雍，諡戴子。

## 據
* 宋胡安國《春秋諸國興廢說》
* 清陳夢雷《古今圖書集成》，經濟彙編禮儀典·諡法部·彙考·晉君及夫人世子諡
希望之聲

**希望之聲國際廣播電臺**，略云**希望之聲**，美國之國際廣播電臺。廣播語言計有六。

## 廣播語言
*漢語 
*英語
*韓國語
*越南語
*西班牙語
*法語

## 兼查
*法輪功

## 他典
*希望之聲國際廣播電臺

分類:廣播
元明清天子列表

宋金分領中原，戰事時有，夏立國日久，暮氣消沉。時室韋種蒙古起於大漠，橫掃天下，遠抵泰西，金夏不免早亡。蒙古傳數代，都燕地而稱帝，國號大元。復南下滅宋。蒙人不擅國政，不滿百年民變即起。濠州郭子興舉義兵，不幸早卒，婿朱元璋承其遺志。時群賊僭號，元璋乃掃平南方，繼而北逐蒙元。建國號大明，都應天，後遷順天。

明末，帝主昏庸，加之天災，民變又起，金人遺裔復興於建州。終入主中原，改易衣冠。疆土拓，人丁衍。英主輩出，一時之盛世。泰西之國，武備精巧，士民歸心，遠渡重洋以求通好。大清自號天朝，失為夜郎。國人失望，紛起革命。宣統三年，清帝自知天命，遜位讓國，民國肇建。

## 元

*元世祖聖德神功文武皇帝
*元成宗欽明廣孝皇帝
*元武宗仁惠宣孝皇帝
*元仁宗聖文欽孝皇帝
*元英宗睿聖文孝皇帝
*元泰定帝
*元天順帝
*元文宗聖明元孝皇帝
*元明宗翼獻景孝皇帝
*元寧宗沖聖嗣孝皇帝
*元惠宗宣仁普孝皇帝 順皇帝乃明上諡，宣仁普孝皇帝乃北元上諡
順帝北走，史稱北元，至明末清初乃亡。明代王中華

## 明

*明太祖高皇帝
*明恭閔惠皇帝 清上諡。安宗上謚**惠宗讓皇帝**
*明成祖文皇帝 廟號初為太宗，嘉靖間追尊為成祖
*明仁宗昭皇帝
*明宣宗章皇帝
*明英宗睿皇帝
*明代宗景皇帝 英宗被擄，以郕王為天子以絕瓦剌望。
*明英宗睿皇帝 復辟
*明憲宗純皇帝
*明孝宗敬皇帝
*明武宗毅皇帝
*明世宗肅皇帝
*明穆宗莊皇帝
*明神宗顯皇帝
*明光宗貞皇帝
*明熹宗悊皇帝
*明思宗烈皇帝 此為安宗初上，後改毅宗，後又改威宗。清初為懷宗，後除廟號，上諡**莊烈閔皇帝**
亂軍入京，自縊崩。明廷南走，史稱南明，歷三帝，不旋踵即亡。清入關代王中原。

## 清

*清世祖章皇帝
*清聖祖仁皇帝
*清世宗憲皇帝
*清高宗純皇帝
*清仁宗睿皇帝
*清宣宗成皇帝
*清文宗顯皇帝
*清穆宗毅皇帝
*清德宗景皇帝
*宣統帝
遜位，民國代王天下，共和是始

分類:元本紀
分類:明本紀
分類:清本紀